Абдулла Жалил (1948) | www.ziyouz.uz\nБош саҳифа Ўзбек зиёлилариАбдулла Жалил (1948)\nЧоп этилган 30.04.2016 24.02.2018 МуаллифZiyouz.uz\nШоир ва публицист Абдулла Жалил (Абдулла Абдужалилов) 1948 йил 15 майда Наманган шаҳрида туғилган. Тошкент давлат университетининг филология факультетини тамомлаган (1972). Тўрақўрғон туманидаги «Машъал» рўзномасида адабий ходим, Поп туман рўзномасида муҳаррир, Поп тумани жамоатчилик фикрини ўрганиш маркази кенгашининг раиси, Ўзбекистон Республикаси Ёзувчилар уюшмаси Наманган вилояти бўлимининг масъул котиби бўлиб ишлаган.\nАбдулла Жалил Попда ишлаётган вақтда Фарғона, Қўқон фожеалари рўй берди. Шу муносабат билан унинг 1989 йилда «Ёшлик» журналида «Бўҳтон ва ҳақиқат» номли публицистик мақоласи эълон қилинди. Мақола бошқа тилларга таржима қилинди. 1992 йилда Туркиянинг энг йирик «Заман» рўзномаси Абдулла Жалил ҳақида катта мақола босиб чиқарди. Мақолада ёзувчининг таржимаи ҳоли билан биргаликда, унинг «Бўҳтон ва ҳақиқат», «XX аср риёкорлиги» публицистик мақолалари ҳамда «Уйғоқ руҳлар» достонидан парчалар эълон қилинган эди. Шундан кейин республика матбуотида унинг «Нифоқ нимадан келиб чиқади?», «Серфарзандлик гуноҳми?», «Қонун ва қонунсизлик тўғрисида» сингари публицистик мақолалари босилиб чиқди.\n1990 йилда Абдулла Жалилнинг «Қуёшга мактуб», 1992 йилда «Уйғоқ руҳлар», 1993 йилда «Бўҳтон ва ҳақиқат», 1994 йилда «Ўтаётган кун», «Ватаним онам» номли китоблари босилиб чиқди.\nАбдулла Жалилнинг «Уйғоқ руҳлар» достони Ўрхун Энасой битиклари асосида яратилган. Шоир қадимги Турк хоқонлари тилидан халқимизнинг ҳозирги кундаги дарду аламларини ифода этган. Асар халқни ахил-иттифоқ бўлишга, мустақил давлатчиликни ривожлантиришга, иғвогарликларни фош этишга даъват этади. Вақтни қўлдан бой бермаслик, имкониятдан фойдаланишга, истиқлолни мустаҳкамлашга чақиради.\nУнинг «Дунганлар фожеаси», «Уч ҳукм ёки Соғунийнинг уч васияти» номли достони ҳам бор.\n← Аввалги Аввалги Евген Гуцало. Боқон (ҳикоя)\nКейинги → Кейинги: Марк Твен. Ўхшатиш (ҳикоя)


Йўқолиб қолган қўй 35 кило жун...\nФото: EDGAR’S MISSION\nАвстралияда ёввойилашиб кетган қўйни тутиб олишди. Қўй тўдасидан қочиб кетганига анча бўлган, буни пайқаш қийинмас.\n«Ғалати қўй»ни учратган, Мельбурндан 60 километр шимолда яшовчи одам дарҳол ҳайвонларни ҳимоя қилувчиларга хабар етказган.\nБааракни (қўйга шундай лақаб қўйишди) келтиришлари билан, биринчи навбатда, уни сиқиб қўйган жунларидан халос этишди: нақ 35,4 килограмм жун чиқди — каттагина кенгурунинг ярим вазнича келади.\nҚачонлардир Баарак ўз фермасидан қочиб кетгани тахмин қилиняпти, қулоғида бирка тешиги бор.\nҚаровсиз қолган қўйлар мустақил яшаб кетишлари қийин, турли хатарлардан омон қолишгани тақдирда ҳам, жунлари ўсиб кетиб, юролмай қолишади. Бааракни тутиб олишганида теварак-атрофини зўрға кўрар, вазни эса камайиб кетганди.\nҲодиса 22/04, 15:35\nНомаълум сабабга кўра ёниб кетган қўй-эчкилар ҳақида янги тафсилотлар айтилди\nҲодиса 21/04, 14:52\nҚорақалпоғистонда 440 бош қўй-қўзи номаълум сабабга кўра ёниб кетди


Ўлган муҳожирнинг ҳуқуқи кафолатланди\nРоссияда ҳалок бўлган ўзбекистонлик меҳнат муҳожирлари сони қанча экани борасида расмий маълумотлар мавжуд эмас.\nЎзбекистон ва Россия ҳукуматлари ўртасидаги келишувга кўра, Россияда ҳалок бўлган ўзбек меҳнат муҳожирининг жасади унинг иш берувчиси ҳисобидан Ўзбекистонга жўнатилади.\nБу ҳақда 5 июн куни Россия Думаси маъқуллаган, “Меҳнат муҳожирлари ҳуқуқларини ҳимоя қилишга оид Россия ва Ўзбекистон ҳукуматлари ўртасида тузилган келишув”да айтилади.\nБу келишув Россияда ишлаётган ўзбекистонлик меҳнат муҳожирлари меҳнат фаолиятини бошқаришга ҳуқуқий асос яратади.\nРоссияда ишлаётган ўзбек меҳнат муҳожирларининг ҳуқуқий манфаатларини ҳимоя қилишга қаратилган бу ҳукуматлараро келишувнинг қабул қилинганлигидан Россияда ишлаётган Ҳамидулла ака хурсанд эканлигини айтади:\n- Тўғрисини айтсам¸ ҳозир сиздан эшитиб хурсанд бўлдим. Бу жуда яхши бўлади. Россия чегарасига 100 метр баландликдаги бетон девор қурса ҳам ўзбеклар барибир келади. Чунки ватанида ўзбекларнинг куни ўтмаяпти¸ бола-чақасини боқа олмаяпти. Россиядан пул топа олмай “елкамнинг чуқури кўрсин”, деб кетаëтганлар ҳам қайтиб келаяпти.\nАйтганингиз бу қонун кучга кирса¸ регистрация масалаларини ҳал қилиб ишга кирса¸ демак у қонуний ҳимояланади. Мен буни жуда яхши деб биламан.\nБу яқин йиллар ичида Ўзбекистонда аҳолини иш билан таъминлаш ҳақида¸ уларнинг маошларини ошириш ҳақида ҳукумат ўйлагани ҳам йўқ. Бу ҳақда фикр билдирган одамлар Ўзбекистонда ҳукумат даражасида бўлса ҳам таъқиб қилинади¸ - дейди Ҳамидулла ака.\nУнинг сўзларига кўра, ҳар йили Россиядан Ўзбекистонга юзлаб тобутлар жўнатилади. Лекин бу ҳақда аниқ маълумот йўқ.\nТожикистон ва Қирғизистон ҳукуматларидан фарқли ўлароқ, Ўзбекистон ҳукумати Россияда ҳалок бўлаётган ватандошларнинг қанча эканлиги, нима сабабдан ўлганлиги, унинг ҳалок бўлиш ҳолатлари ҳақида ҳеч қандай расмий хабар бермайди.\nРасмий хабарларга кўра, биргина Тожикистоннинг Сўғд вилоятига шу йилнинг беш ойида 70та “Юк 200” тобути келган.\nАгар Россияда энг кўп меҳнат муҳожирлари ўзбекистонликлар эканлигини ҳисобга оладиган бўлсак, бу рақамлар бир неча баравар кўп бўлиши мумкин.\nМосквадаги инсон ҳуқуқларини ҳимоя қилиш “Фуқаровий кўмак” ташкилотининг фаоли Елена Буртина ҳам шу пайтгача Россияда ўлган меҳнат муҳожирларини ватанига жўнатиш муаммо бўлиб келганлигини айтади:\n- Ўзбекистонлик муҳожир Россияда ўлганда¸ унинг қариндошлари ва танишлари жуда оғир шароитларга тушиб қолганлигига биз ҳам бир неча бор гувоҳ бўлганмиз.\nЗеро, жасадни жўнатиш, уни расмийлаштириш учун жуда кўп маблағ керак бўлади. Меҳнат муҳожирлари эса топганини уйларига жўнатиб туришади,- дейди Елена Буртина.\nУнинг фикрича, ҳукуматлараро бу келишувнинг Дума томонидан маъқуллангани иш берувчиларни ҳам сергаклантириб қўяди:\n- Ҳозир меҳнат мигрантлари ишлайдиган жойларда меҳнат хавфсизлиги масаласи умуман йўқ, деса ҳам бўлдаи. Энди иш берувчи ҳам ўз қўл остидаги ишчиларнинг хавфсизлигини ўйлай бошлайди.\nБу келишувни Россия ҳукумати томонидан хорижлик меҳнат муҳожири ҳуқуқини ҳимоя қилишга қаратилган биринчи амалий қадам дейиш мумкин, - дейди Елена Буртина.\nМосквалик инсон ҳуқуқи фаоли Бахром Ҳамроевнинг айтишича, шу пайтгача Россияда ишлаётган меҳнат муҳожирининг ҳеч қандай ҳимояси йўқ эди:\n- Менимча¸ русларнинг тарихида бу биринчи марта. Бу ерда меҳнат муҳожирларининг умуман ҳеч қанақа ҳуқуқи йўқ эди. Уларнинг битта ҳуқуқи бор эди¸ бу ҳам бўлса Россиядаги ҳар қандай оғир ишни бажариш.\nДавлат Думаси бир томондан уларнинг ҳуқуқларини ҳимоя қилди¸ иккинчи томондан иш берувчиларни бу йўл билан қўрқитди. Россия ҳар доим шунақа позициядан келиб чиқиб қонунлар чиқаради¸ - дейди Баҳром Ҳамроев.\nЎзбекистон ва Россия ҳукматлари ўртасида тузилган бу келишув икки йил олдин, 2007 йилнинг июл ойида Тошкентда имзоланган эди.\nМДҲ нинг ватандошлар билан алоқалар қўмитаси томонидан бир неча бор Россия Думасига чиқарилган бу келишув шу пайтгача Дума томонидан ратификация қилинмай келаётган эди.


Кўргазма инсон ҳуқуқларига бағишланади\n4 июнь куни Ўзбекистонда инсон ҳуқуқлари мавзуида китоб ва журналлар кўргазмаси иш бошлади. Кўргазма Умумжаҳон инсон ҳуқуқлари декларацияси қабул қилинганининг 60 йиллиги муносабати билан ташкил этилди.\nКўргазма 26 июнгача мамлакатнинг барча вилоятларида ўтказилади.\nЎзбекистон Инсон ҳуқуқлари миллий маркази ходими Фарида Бақоева кўргазма юзасидан “Озодлик”ка қуйидагиларни билдирди:\n“Миллий марказ билан БМТ ҳамкорлигида чиқарилган китоблар бор. Бола ҳуқуқларини ҳимоя қилиш бўйича “Болалар ҳуқуқи” китоби, Халқаро меҳнат ташкилоти бўйича ўзбек тилига таржима қилинган иккита китоб, жами ўндан зиёд китоб ва “Демократлаштириш ва инсон ҳуқуқлари” номли журнал ҳам кўргазмага қўйилган. Кўргазмани ташкил қилишдан мақсад оммага ҳуқуқ бўйича материалларни етказиш, ҳуқуқий маданиятни оширишдир. Кўргазма олий ўқув юртлари талабалари, мактаб ўқувчилари ва ҳуқуқ соҳаси бўйича илмий иш қилаётган шахсларга мўлжалланган”.\nФарида Бақоева Умумжаҳон инсон ҳуқуқлари декларацияси қабул қилинганининг 60 йиллиги мамлакатда кенг нишонланаётганини билдирди.\n“Декларация қабул қилинган кунни нишонлаш юзасидан махсус режа тузилган. Йил мобайнида ҳамма ишлар мана шу режа бўйича бажарилади. Халқаро ташкилотлар билан алоқаларни яхшилаш, кучайтириш каби масалалар жуда кўп”,- деди Ф.Бақоева.\nЎзбекистонлик мустақил ҳуқуқ ҳимоячилари фикрича, кўплаб қонунлар ва турли тадбирларни режалаштириш билан инсон ҳуқуқлари поймол этилиши ҳолатларини камайтиришга эришиб бўлмайди.\nКейинги 5 йил давомида биргина “Эзгулик” жамиятига ҳуқуқлари поймол қилинган мингдан зиёд фуқаро мурожаат қилган.\nФарғоналик инсон ҳуқуқлари ҳимоячиси Абдусалом Эргашев эса мамлакатда болалар ҳуқуқлари поймол қилиниш ҳолатлари, айниқса, кўплигини айтади.\nЖорий йилда “Болалар ҳуқуқлари кафолатлари тўғрисида”ги қонуни қабул қилиниб, “Энг ёмон кўринишдаги бола меҳнатидан фойдаланишни тақиқлаш ва уни бартараф этиш чора-тадбирлари тўғрисидаги конвенцияни ратификация қилиш тўғрисида”даги қонун кучга кирди.


Грэм Сунесс: “Мен “МЮ” Рунини бошқа инглиз клубига сотади деб ўйламайман” / CHAMPIONAT.asia\nГрэм Сунесс: “Мен “МЮ” Рунини бошқа инглиз клубига сотади деб ўйламайман”\nШотландия терма жамоаси, “Ньюкасл” ва “Ливерпуль” клублари собиқ бош мураббийи Грэм Сунесс, “Манчестер Юнайтед” ҳужумчиси Уэйн Рунини сотиб юбориб бошқа бир АПЛ клубини кучайишига йўл қўймаса керак деб ўйламоқда.\n“Мен “МЮ” Рунини бошқа инглиз клубига сотади деб ўйламайман. Фикримча Девид Мойес, Рунини Ван Персига яхши кўмакдош бўлади деб ўйласа, хато қилган бўлади”.\nРунини ўрнида бўлсам ўйлаб кўрар эдим: “Бир дақиқа ахир мен юлдузманку!”. Агар сен юқори даражадаги ўйинчи бўлсанг демак айнан шундай ўйлайсан. Энди Руни Ван Персидан кейин иккинчи ҳужумчи ролини ўйнаб беради.\nАлбатта бу унинг нафс-сониятига тегиши мумкин. Ўйлашимча энди “МЮ” Руни борасида қийин аҳволда қолди. Лекин мен барибир улар Рунини бошқа англия клубига сотиб юборишларига ишонмайман”,- Сунесснинг сўзларини келтирада инглиз ОАВ.\nЭслатиб ўтамиз, аввалроқ Рунига “Челси” клуби катта қизиқиш билдираётган эди.


Гуноҳи кабиралардан сақланишни биласизми? | Azon.uz - Ахборот-таҳлилий портал\nГуноҳи кабиралардан сақланишни биласизми?\n1757 14:00 01.11.2019\nПайғамбаримиз солаллоҳу алайҳи вассалам:“Ҳалокатга элтувчи етти гуноҳдан сақланинглар дедилар. Улар:\n1. Аллоҳга ширк келтириш;\n2. Сеҳр қилиш ва қилдириш;\n3. Аллоҳ ўлдиришни ҳаром қилган жонни ноҳақ ўлдириш;\n4. Етимнинг молини ейиш;\n6. Юртига душман бостириб келса, душмандан ортга чекиниш;\n7. Бузуқ хаёл билан покдомон мўъмина аёлларга туҳмат қилиш”. (Бухорий ва Муслим ривояти)\nАллоҳ таоло гуноҳи кабиралардан четлаган кишининг кичик гуноҳларини кечиб юборишини, сўнг уни жаннатга дохил этишини хабар қилади: “Агар сизлар ман этилган гуноҳларнинг (Аллоҳга ширк келтириш, ота-онага оқ бўлиш, бировни ноҳақ ўлдириш каби) катталаридан сақлансангизлар, қилган (кичик) гуноҳларингизни ўчирурмиз ва сизларни улуғ манзил жаннатга киритурмиз”. ("Нисо" сураси, 31-оят).\n“Улар катта гуноҳлардан ва бузуқликлардан четланадиган, ғазабланган вақтларда эса кечириб юборадиган Зотдир”. ("Шўро" сураси, 37-оят).\nХўш ушбу гуноҳлардан сақланиш йўллари борми? Албатта.\n1. Кўпроқ дуо қилинг. Зеро, чин кўнгилдан қилинган дуо кўпгина муаммоларга ечим бўла олади.\n2. Гуноҳлардан сақланишга сабр-бардош ва яхши ният билан киришинг.\n3. Гуноҳнинг оқибати ва унга берилажак жазо ҳақида, аксинча гуноҳлардан сақланганда бериладиган улкан савоблар ҳақида кўпроқ китоблар ўқинг.\n4. Гуноҳга олиб борадиган ишлардан, сабаблардан узоқ бўлинг.\n5. Ёмон одамларга шерик бўлишдан сақланинг. Қозонга яқин юрсанг қораси юқади деган ҳикматли сўзни унутманг.\n6. Қабристонга бориб туринг. Бу ўлимни эсга солиб, гуноҳлардан сақланишингизда ёрдам беради.\nҚолаверса солиҳ кишилар суҳбатини олиш, Аллоҳ таоло билан юзма-юз бўлишликни ёдга олиб туриш, шу мавзудаги ҳадис ва ривоятларни ўқиб туришлик ҳам гуноҳи кабиралардан сақланишда ёрдам беради. Барчамизга солиҳ ва солиҳа бўлишлик насиб этсин.\nМанбалар асосида Саида тайёрлади\nГуноҳи кабиралар Мақолалар\n888 11:00 06.04.2020\nНега ширк энг катта гуноҳ?\n1409 23:00 04.04.2020\nҚадимда ҳам тунги клублар бўлганми?\n2526 22:30 10.03.2020\nМасжиднинг эҳсон қутисидан пул ўғирлаган номардлар\n1579 19:35 21.02.2020\nБолафуруш аёл ушланди\n1191 12:00 15.02.2020\nГуноҳларга рағбат қаердан пайдо бўлади?\n539 15:00 13.02.2020


Тилимиздаги ғализликлар ёхуд интернет саҳифаларидаги хатолар: “Ахборотлар”, “маълумотлар”, “пуллар”\nВаршавада Шавкат Мирзиёевга туҳмат қилган наманганлик, аслида, ким?\nЖами овоз: 1488 та.\nЖами овоз: 2775 та.\nЖами овоз: 7427 та.\nКейинги пайтда интернет сайтлар кўпайгандан кўпайди. Ижтимоий тармоқларда ҳам кишилар анча фаол. Улар орасида ўқувчилар ҳам, талабалар ҳам, олимлар, журналистлар ва бошқа касб эгалари ҳам бор. Албатта, бунча кенг аудиторияда ҳар ким ҳар хил фикрлаши, турлича қарашларни ўртага ташлаши табиий. Лекин интернет сайтлар ва саҳифалардаги матнларда хатолар шунчалик кўп учрайдики, ўқиб, кўриб ҳайрон қоласан, киши. “Хато” деганимга кимдир хафа бўлиши мумкин, кимдир дарсликларни пеш қилар. Майли, яхшиси, “ғализлик” дея қолайлик. Улар нималардан иборат. Келинг, ўзим кўрганим, кузатганларимни бирма-бир санайман.\n1. “Ўн нафардан ортиқ болалар...”\nГап таркибида кўплик мазмунини берувчи битта кўрсаткич етади. Тил максимал тежамкорликка интилади. Гап субъектларининг миқдори сон билан кўрсатилганда, эгага кўпликни билдирувчи бошқа грамматик кўрсаткич қўшиш керак эмас: “иккита машина”, “ўн бешта қўй”, “беш юз аскар” ва ҳ.к.\nБаъзан кўплик кўрсаткичини кесим ҳам олади: “улар... кўрсатишди/кўрсатдилар”. Бу қоидаларга зид эмас, аммо тилнинг тежамкорликка интилиши нуқтаи назаридан матн тузувчи кўплик кўрсаткичларини максимал даражада қисқартиришни ўйлаши лозим. Бу матннинг тушунарлилигини, чиройлилигини оширади, ортиқча унсурлардан қутилишга ёрдам беради: “улар... кўрсатди”. Кесимда ҳам кўплик кўрсаткичи талаб қилинадиган ҳолатлар бундан мустасно.\n2. Қаратқич ва тушум келишиклари қўшимчалари (“-нинг”, “-ни”) баъзи ўринларда тушиб қолиши мумкин – бу улар боғлаётган исм ёки феълларнинг валентлигини (бошқа сўзни ўзига тортиш, боғлаб олиш кучини) кўрсатади. “Мактаб биноси” деганда “мактаб” сўзидаги “-нинг” тушиб қолади, лекин “дўстимнинг китоби”да қаратқич кўрсаткичини тушириб қолдириб бўлмайди. “Китоб ўқидим”, “машина ҳайдадим” деганда “китоб” ва “машина”нинг “-ни”си тушиб қолади, лекин “меҳмонлар кутиб олдим” деб бўлмайди, “меҳмонларни кутиб олдим” деб ёзсак тўғри.\nВалентликни кўрсатишдан ташқари, қаратқич ва тушумнинг ишлатилиши артиклизация вазифасини бажаради. Артикль нималигини инглиз тили дарсларидан биламиз – нарса-буюмнинг гапирувчига таниш ёки нотанишлигини, гап субъекти конкрет бир буюм ёки умумий бир буюм тури эканлигини кўрсатадиган грамматик категория. Масалан, “машина ҳайдадим” дейилганда гапирувчи машинанинг қанақалигига аниқлик киритмайди, суҳбатдошига умумий маълумот беради, холос. Лекин гап конкрет машина ҳақида кетаётган бўлса, тингловчи бу конкрет машина ҳақида маълумотга эга бўлса, унда “бу машинани ҳайдадим” дейиш тўғрироқ бўлади.\nХуллас, интернетдаги матнларда юқоридаги қоидаларга риоя этилмаслигига кўп гувоҳ бўламан. Масалан, чет эл хабарларида “эксперт (вазир) фикрига кўра” деб берилади. Ваҳоланки, бу ўринда “экспертнинг (вазирнинг) фикрига кўра”дейилиши керак;\n3.Буниси жуда жиддий камчилик эмас, матннинг тушунарлилигини ошириш ва ортиқча унсурлардан қутулиш бўйича тавсия деб қабул қилса ҳам бўлади. Уюшиқ бўлакларнинг барчаси учун биттадан грамматик кўрсаткич ишлатган маъқул: “Тадбирга Хитойдан, Россиядан, Қозоғистондан меҳмонлар ташриф буюрдилар” дейиш ўрнига “Тадбирга Хитой, Россия, Қозоғистондан меҳмонлар ташриф буюрди” деган маъқул;\n4.Баъзи отларнинг ўзида кўплик, жамлик маъноси бор, уларга ортиқча юк қилиб “-лар” қўшиш шарт эмас. “Ахборот”, “маълумот”, “пул” сўзлари сайтларда кўп ўринларда “ахборотлар”, “маълумотлар”, “пуллар” шаклида берилади. Баъзи ўринларда “аёл”, “эркак” каби сўзлар ҳам “-ларсиз” кўплик маъносини англатиши мумкин.\nХуллас, бугун тилимизда, ёзувимизда бунақа мисоллар, “ғализ”ликлар жуда кўп. Мен айримларини санадим холос. Агар ҳар биримиз шу каби жиҳатларга эътибор бериб, гўзал ва бетакрор тилимизнинг имкониятларидан самарали фойдалансак, фикримизни содда ва аниқ ифодалаб беришга интилсак, аввало она тилимизни ҳурмат қилган бўламиз. Энг муҳими, саводсизлик, тил ва нутқ маданияти бузилишининг олдини олишга ҳисса қўшган бўламиз.\nҳуқуқшунослик фанлари доктори\nКиритилди: 21:45 11.07.2019. Ўқилди: 1443 марта. Фикрлар сони: 0 та.\nХоразмдан чиққан Аҳмадбой\n16:39 Мусулмонлар идораси олдида тўполон қилган шахсларга суд ҳукми ўқилди\n16:20 Мудофаа вазирлиги делегацияси Халқаро авиакосмик ва мудофаа технологиялари кўргазмада иштирок этяпти\n16:05 Трампнинг сўзларини эшитган таржимон аёл шок ҳолатига тушди (видео)


“Конор, мени кўрганингда хайратланарли ҳунарингни кўрсат!” – Жейк Пол - EFFECT.UZ\nБлогер ҳамда боксчи Жейк Пол ирландиялик Конор Макгрегорнинг навбатдаги жанжалига муносабат билдирди.\nИкки вазнда собиқ UFC чемпиони Ватикандаги жанжалда италиялик машҳур телебошловчи ва ди-жей Франческо Фаччинеттини бурнини синдирган эди.\n“Конор кокаин таъсирида ўзини қўшиқчилар олдида шердек тутишни яхши кўради. Конор, сендан ўтиниб сўрайман, мени кўрганингда нимадир хайратланарли ҳунарингни кўрсат!”, – дея “Твиттер”да Макгрегорга мурожаат қилган Пол.\nЭслатиб утамиз, Конор Макгрегор Фаччинеттининг ўғли шарафига ўтказилаётган кечада ҳеч қандай сабабсиз қўшиқчига ташланган ва унинг бурни ҳамда тишини синдирган.\nTeglar:Konor MakGregor, UFC, Жейк Пол


Автокредит шайдоси - Huquq.uz\n14:10 - 01.05.2020\nИслом Шарипов (исм-фамилиялар ўзгартирилган) оиласини тадбиркорлик ортидан боқиб келарди. 2017 йилда фаолиятини кенгайтириш мақсадида «Шодлик текстил» МЧЖга асос солди. Ўшанда нияти нима эди, билмадик, аммо вақти келиб унинг кирдикорлари ошкор бўлгач, бошиданоқ бир шумликни кўнглига тугган экан деган хаёлга боради киши.\nИслом Шарипов 2017 йил ноябрь ойи ўрталарида «Туронбанк»нинг Наманган вилояти филиали билан йиллик 25 фоиз устама тўлаш эвазига 24 ой муддатга автокредит олиш бўйича шартнома тузишга эришади. Шу тариқа 102282050 сўмлик битта «Ласетти» автомашинасининг бошланғич бадалини шакллантиради. Банк эса автосалонга 71500000 сўм пул ўтказиб беради.\nШартномага кўра машина салондан олиб чиқилгач, гаровга қўйилиши керак эди. Афсуски, И.Шарипов бу амалиётни четлаб ўтади. «Машинани фирма номига олганман. Ҳозир янги. Ҳужжатлаштириш ишларини ёшига етганидан кейин қилиб бераман» деган алдов билан фуқаро К.Маҳмудовнинг ишончига кириб, «Ласетти»ни унга 11500 АҚШ долларига сотиб юборади. Бу билан банкнинг тўланмай қолган 66231 600 сўм кредитини талон-торож қилади ҳамда К.Маҳмудовнинг 95194035 сўм пулини фирибгарлик билан эгаллаб олади.\nОсон топилган луқма ёқиб қолади шекилли, И.Шарипов 2018 йил 5 февралда яна бир МЧЖ – «Лидер саноат»ни ташкил этади. Раҳбар сифатида «Халқ банки»нинг Косонсой тумани филиалига учраб, йиллик 24 фоиз устама тўлаш шарти билан 36 ой муддатга иккита «Ласетти» автомашинаси сотиб олиш бўйича шартнома имзолайди ва 145,6 млн. сўм кредит ажратилишига эришади. Яна ўша сценарий такрорланади. Автомашиналар ҳеч қандай гаровга қўйилмайди. 2018 йил март ойида бири 12500 долларга, иккинчиси 12900 долларга сотиб юборилади. Яна банк 145,6 млн. сўмга, Р.Маматов 101750750 сўмга, В.Валиев эса 104425371 сўмга куйиб қолаверади.\nИ.Шарипов жиноий қилмишини давом эттириб, 2018 йил апрель ойида «Элегант автотех» номли яна бир МЧЖ ташкил этади. Бу сафар кредит эвазига «Нексия-3» русумли иккита автомашина олади. Орадан бир ой ўтар-ўтмас уларнинг ҳар бирини 9700 доллардан пуллаб юборади. Албатта, автомашиналар гаровга қўйилмайди. Кейинроқ расмийлаштириб бериш ваъда қилинади.\nТекин бўлса типратиканни ҳам ютишга шай И.Шарипов фирибгарлик борасида шу қадар устомон бўлиб кетадики, энди бу ишда укаси билан биргаликда ташкил этган «Абдулвоҳид савдо сервис» МЧЖдан фойдаланишга тушади. Мазкур жамият номига «Миллийбанк»нинг Чортоқ тумани филиали билан йиллик 18 фоиз устама тўлаш шарти эвазига 36 ой муддатга кредит расмийлаштириб, тўртта «Ласетти» автомашинаси олади. Улар ҳам сотиб юборилади.\nИ.Шарипов орадан кўп фурсат ўтмай «Файз соф сервис» номли яна бир МЧЖ таъсис этади. Жамият номига автокредит эвазига иккита «Ласетти» олади ва уларни ҳам сотиб пулини киссага уради.\nБироқ бузоқнинг югургани сомонхонагача деганларидек, бундай фирибгарликнинг оқибати аниқ эди. Банклар ва фуқароларни алдаб, ишончини суиистеъмол қилган, уларнинг пулини фирибгарлик билан қўлга киритган И.Шарипов суд ҳукми билан жиноий жавобгарликка тортилди.\nОдамнинг қалби тоза бўлса, бундай номаъқул ишга қўл урмайди. Яратганнинг ўзи ҳеч кимни тўғри йўлдан тойдирмасин!


ДИНИМИЗДА ҚЎШНИЧИЛИК ҲАҚЛАРИ — XUTBA.UZ\nДИНИМИЗДА ҚЎШНИЧИЛИК ҲАҚЛАРИ\n19 03 2021 - 9:07 / - Жумуъа мавъизалари\nالحَمْدُ للهِ رب العالمين وَالصَّلاَةُ وَالسَّلاَمَ عَلَى سَيِّدِنَا ونبينا مُحَمَّدٍ الأمين ، وَعَلَى آلِهِ وَصَحْبِهِ أجْمَعِينَ، أَمَّا بَعْد\nМуҳтарам жамоат! Инсон ҳаёти давомида жамиятдан ажралиб кун кечира олмайди. Атрофдагилар билан турли ижтимоий алоқалар ўрнатади. Ҳар қандай ҳолатда ҳам оила, маҳалла ва жамият ичида бўлади. Табиийки, ҳаёти давомида унинг атрофдагиларга нисбатан ҳуқуқ ва бурчлари пайдо бўлади. Мана шундай ҳуқуқлардан бири қўшничилик ҳаққи бўлиб, унга динимизда алоҳида эътибор берилган.\nАллоҳ таоло Қуръони каримда Ўзига ибодат қилиш ва Унга ҳеч нарсани шерик қилмасликка буюрганидан кейин, бир қанча тоифаларга яхшилик қилишга буюради. Ўша кишилар ичида қўшнилар ҳам зикр қилинган. Ояти каримада шундай дейилади:\nوَاعْبُدُوا اللَّهَ وَلَا تُشْرِكُوا بِهِ شَيْئًا وَبِالْوَالِدَيْنِ إِحْسَانًا وَبِذِي الْقُرْبَى وَالْيَتَامَى وَالْمَسَاكِينِ وَالْجَارِ ذِي الْقُرْبَى وَالْجَارِ الْجُنُبِ وَالصَّاحِبِ بِالْجَنْبِ وَابْنِ السَّبِيلِ وَمَا مَلَكَتْ أَيْمَانُكُمْ إِنَّ اللَّهَ لَا يُحِبُّ مَنْ كَانَ مُخْتَالًا فَخُورًا\nяъни: “Аллоҳга ибодат қилингиз ва Унга ҳеч нарсани шерик қилмангиз! Ота-оналарга эса яхшилик қилингиз! Шунингдек, қариндошлар, етимлар, мискинлар, қариндош қўшни-ю бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинг)! Албатта, Аллоҳ кибрли ва мақтанчоқ кишиларни севмайди” (Нисо сураси 36-оят).\nРасулуллоҳ саллаллоҳу алайҳи васаллам шундай дедилар:\nما زالَ يُوصِينِي جِبْرِيلُ بِالْجَارِ، حتَّى ظَنَنْتُ أنَّه سَيُوَرِّثُهُ\n(رواه الامام البخاري عن عائشة رضي الله عنها)\nяъни: “Жаброил мени доим қўшни ҳақида яхшиликка буюрганидан, уни меросхўр қилиб қўярмикан, деб ўйладим” (Имом Бухорий ривоятлари).\nГоҳида қўшниларнинг ҳолидан ғафлатда қоламиз, уларни ҳолидан хабар олмаймиз, ваҳоланки, энг аввало улар учун бизнинг зиммамизда бир қанча ҳақлар бор: кўрганда салом бериш; маслаҳат сўраса, тўғрисини айтиш; акса урса, жавоб қайтариш; касал бўлса, зиёрат қилиш; вафот этса, жанозасига қатнашиш ва ҳоказолар.\nУлуғ саҳобалардан Абдуллоҳ ибн Умар разияллоҳу анҳу айтадилар: “Бир пайтлар ўз динор ва дирҳамига мусулмон биродаридан кўра ҳақли эмас эдик. Ҳозир эса мусулмон биродаримиздан кўра динор ва дирҳамларимиз бизга севимли бўлиб қолди. Пайғамбаримиз алайҳиссаломдан эшитганман:\nكَمْ مِنْ جَارٍ مُتَعَلِّقٍ بِجَارِهِ يَوْمَ الْقِيَامَةِ ، يَقُولُ : يَا رَبِّ ، هَذَا أَغْلَقَ بَابَهُ دُونِي ، فَمَنَعَ مَعْرُوفَهُ\nяъни: “Қиёмат куни қанчадан-қанча қўшнилар борки, қўшнисига ёпишиб олиб: “Эй, Раббим! У мени юзимга эшигини ёпди, яхшилигидан маҳрум қилди”, дейди”, – деганлар” (Имом Бухорий ривоятлари).\nАбу Шурайҳ ал-Хузоийдан ривоят қилинади, Пайғамбаримиз алайҳиссалом айтдилар:\nمَنْ كَانَ يُؤْمِنُ بِاللهِ وَالْيَوْمِ الْآخِرِ فَلْيُحْسِنْ إِلَى جَارِهِ\nяъни: “Ким Аллоҳга ва Охират кунига имон келтирган бўлса, қўшнисига яхшилик қилсин!” (Имом Муслим ривоятлари).\nҚўшнилар ўртасидаги яхшиликнинг бир кўриниши – ҳайитларда, қувончли кунлар ва муносиб вақтларда ўзаро ҳадя алмашишдир. Муҳими – қўшнининг ҳадяси нима бўлса ҳам, уни кам кўрмаслик керак бўлади. Абу Ҳурайра разияллоҳу анҳу айтадилар, Пайғамбаримиз алайҳиссалом шундай дедилар:\nيَا نِسَاءَ الْمُسْلِمَاتِ لَا تَحْقِرَنَّ جَارَةٌ لِجَارَتِهَا وَلَوْ فِرْسِنَ شَاةٍ\nяъни: “Эй, муслима аёллар! Қўшни қўшнининг ҳадясини паст санамасин, агарчи қўйнинг туёғи бўлса ҳам” (Имом Муслим ривоятлари).\nОиша онамиз Пайғамбаримиз алайҳиссаломдан сўрадилар: “Икки қўшнимнинг қайси бирига ҳадя берай?” У Зот алайҳиссалом: “Эшиги яқинига”, – дедилар (Имом Бухорий ривоятлари). Бу билан ён қўшнининг ҳаққи ўзгаларникидан кўпроқ бўлишини эслатиб қўйдилар.\nЎзаро таом улашиш ҳам қўшнига яхшилик қилишдандир. Абу Зарр разияллоҳу анҳу айтадилар: “Суюкли Пайғамбарим менга буюрганлар:\nإذَا طَبَخْتَ مَرَقًا فأكْثِرْ مَاءَهُ، ثُمَّ انْظُرْ أَهْلَ بَيْتٍ مِن جِيرَانِكَ، فأصِبْهُمْ منها بمَعروفٍ\nяъни: “Шўрва қайнатсангиз, сувини кўпайтиринг, сўнгра қўшниларингиз аҳлига қараб, яхшилик-саховат билан ундан сузиб беринг” (Имом Муслим ривоятлари)\nЎзига тўқ қўшнилар ҳеч қачон қийналган қўшниларни эътиборсиз ташлаб қўймаслиги керак. Қўшнилар зарурий таом ва кийим кечак каби нарсаларга муҳтож бўлиб қолишса, албатта, уларга ёрдам қўлини чўзиш зарур. Анас ибн Молик разияллоҳу анҳудан ривоят қилинади, Расулуллоҳ саллаллоҳу алайҳи васаллам шундай дедилар:\nمَا آمَنَ بِي مَنْ بَاتَ شَبْعَانَ وَجَارُهُ جَائِعٌ إِلَى جَنْبِهِ وَهُوَ يَعْلَمُ بِهِ\nرواه الامام الطبراني\nяъни: “Ён қўшниси оч эканини билиб туриб, тўқ ҳолида тунни ўтказган киши менга имон келтирмабди” (Имом Табароний ривоятлари).\nМусибат бўлган хонадон аҳлини қариндош ва қўшнилар таом билан йўқлаши ҳам – динимиздаги гўзал суннатлардандир. Жаъфар разияллоҳу анҳу вафот этганларида Пайғамбаримиз алайҳиссалом шундай деганлар:\nاِصْنَعُوا لِآلِ جَعْفَرٍ طَعَامًا فَإِنَّهُ قَدْ أَتَاهُمْ أَمْرٌ شَغَلَهُمْ\nرواه الامام أبو داود عن عبد الله بن جعفر\nяъни: “Жаъфарнинг оиласига таом тайёрланглар, уларнинг бошига машғул қилувчи оғир иш тушди” (Имом Абу Довуд ривоятлари).\nДинимиз қўшниларга яхшиликка буюриш билан бирга, уларга озор беришдан қайтаради. Бу ҳақда Пайғамбаримиз алайҳиссалом шундай дейдилар:\nمَنْ كَانَ يُؤْمِنُ بِاللهِ وَاليَومِ الْآخِرِ،فَلاَ يُؤْذِ جَارَهُ\nرواه الامام مسلم عن أبى هريرة رضي الله عنه\nяъни: “Ким Аллоҳ ва Охират кунига имон келтирган бўлса, қўшнисига озор бермасин!” (Имом Муслим ривоятлари).\nАслида ўзгага ноҳақ азият бериш ҳаром амаллардан, лекин қўшнига азият беришнинг гуноҳи унданда каттадир. Абдуллоҳ ибн Масъуд разияллоҳу анҳудан ривоят қилинади: “Пайғамбаримиз алайҳиссаломдан сўрадим:\nأيُّ الذَّنْبِ عِنْدَ اللَّهِ أكْبَرُ، قالَ: أنْ تَجْعَلَ لِلَّهِ نِدًّا وهو خَلَقَكَ قُلتُ: ثُمَّ أيٌّ؟ قالَ: ثُمَّ أنْ تَقْتُلَ ولَدَكَ خَشْيَةَ أنْ يَطْعَمَ معكَ قُلتُ: ثُمَّ أيٌّ؟ قالَ: أنْ تُزَانِيَ بحَلِيلَةِ جَارِكَ ….\n“Аллоҳнинг наздида энг ёмон гуноҳ қайси?”. “Сизни яратган ҳолида Аллоҳ таолога ўзгани шерик қилишингиз”, – дедилар. “Кейин қайси бири?” – дедим. У Зот алайҳиссалом: “Сиз билан бирга таомланишидан (яъни, камбағалликдан) қўрқиб фарзандингизни ўлдиришингиз”, – дедилар. “Кейин қайси?” – дедим. У Зот: “Қўшнингизни жуфти билан зино қилишингиз”, – дедилар” (Имом Бухорий ривоятлари).\nҲадиси шарифда қўшнининг молини ўғирлаш бошқа ўн хонадондан ўғрилик қилишнинг гуноҳидан каттароқ экани айтилган. Бошқа ҳадиси шарифда шундай дейилади: “Аллоҳ уч кишини яхши кўради, уч кишини ёмон кўради: … Бир кишининг доим озор берадиган қўшниси бор, уларнинг ўртасини ўлим ёки кўчиш ажратгунича, унинг азиятларига сабр қилади(уни Аллоҳ яхши кўради)…” (Имом Аҳмад ривоятлари).\nҲозирда айрим қўшнилар орасида ер-жой ёки бошқа масалалардаги ўзаро талашишлар оқибатида юзага келаётган хунук оқибатлар динимиз таълимотларига мутлақо зиддир. Бундай хижолатли ишларга барҳам бериш учун қўшнилар ўзаро келишув, ҳурмат, олийжаноблик ва диёнат билан иш тутишлари керак. Шунда Аллоҳ таолонинг раҳматига сазовор бўладилар, ризқларига баракот киради, ҳаётлари маъноли ва мазмунли кечади. Ҳар куни уруш жанжал бўлган жойда барака, хотиржамлик ва кўнгилхушлиги бўлмайди.\nАйниқса ўзганинг ерини зулм билан ўзлаштириб олишнинг жазоси қаттиқ бўлади. Бу ҳақда Пайғамбаримиз алайҳиссалом шундай деганлар:\nمَنْ اِقْتَطَعَ شِبْرًا مِنْ اَلْأَرْضِ ظُلْماً طَوَّقَهُ اَللَّهُ إِيَّاهُ يَوْمَ اَلْقِيَامَةِ مِنْ سَبْعِ أَرَضِينَ\nمُتَّفَقٌ عَلَيْهِ روي عَنْ سَعِيدِ بْنِ زَيْدٍ\nяъни: “Ким зулм билан бир қарич ерни эгаллаб олса, Аллоҳ таоло Қиёмат куни ўша ерни етти қават ерни остигача бўйнига осиб қўяди”(Муттафақун алайҳ).\nҲасанул Басрий айтадилар: “Яхши қўшничилик – фақат ёмонлик қилишдан тийилиш эмас, балки қўшнидан етган азиятга сабр қилишдир”.\nХатиб Бағдодий ривоят қиладилар: “Имом Аъзам Абу Ҳанифанинг бир маҳсидўз қўшниси бор эди. Куни билан ишлар, кечки пайтлар олиб келган таомларини еб, май ичиб, сархуш бўлиб: “Улар мени қадримга етишмади, қандай ҳам йигитни бой бердилар…”, деган байтни ухлаб қолгунча такрорларди. Абу Ҳанифа раҳимаҳуллоҳнинг одатлари кечалари билан намоз ўқиш эди. Қўшнининг овозини ҳар куни эшитардилар. Бир куни овози эшитилмай қолди. Сўраб суриштирсалар, уни қамаб қўйишибди. Бомдод намозини ўқигандан кейин, хачирларига миниб, амирнинг ҳузурига кирдилар. Амир ҳурмат билан кутиб олди ва ҳожатларини сўради. У зот: “Бир этикдўз қўшним бор эди, қамаб қўйишибди, шуни озод қилишса…”, – дедилар. Амир ўша кундан бери қамалганларнинг барчасини озод қилди. Абу Ҳанифа раҳимаҳуллоҳ уловда, маҳсидўз пиёда бирга уйларига қайтишди. Етиб келишгач, Абу Ҳанифа унинг ёнига бориб: “Эй, йигит! Сизнинг қадрингизга етмадикми?!” – дедилар. У: “Йўқ, аксинча, ҳимоя қилдингиз, ғамхўрлик қилдингиз. Қўшничилик ҳурмати ва ҳаққа риоя қилганингиз учун Аллоҳ сизни яхшилик билан мукофотласин” – деди. Шундан кейин у киши тавба қилиб, ножўя ишларини тарк қилди” (“Тарихи Бағдод” китоби).\nХалқимизда “Қўшнинг тинч, сен тинч” деган нақл бор. Яхши қўшничилик алоқаларини ўрнатиш – давлатимиз олиб бораётган хайрли ишлардан биридир. Айниқса, биз билан чегарадош халқлар билан қадимдан қуда-анда бўлиб келганмиз. Динимиз, тарихимиз, маданиятимиз ва урф одатларимиз – бир хил. Ҳозир ҳам ўзаро маданий-иқтисодий алоқалар кундан-кунга ривожланиб бормоқда. Бу ишлар ҳам – давлатимизда айни динимиздаги яхши қўшничилик алоқаларини ҳаётга татбиқ қилишдир.\nҲурматли жамоат! Алҳамдулиллаҳ, қишдан чиқиб, экин-тикин мавсумига ҳам саломат етиб келдик. Албатта, деҳқончилик, боғдорчилик ва чорвачилик билан шуғулланиш халқимизга мўл-кўл ризқ келтиради, ҳалол ризқ топиш мақсадида меҳнат қилганлар катта савобларга ҳам эришадилар.\nДеҳқончилик башарият учун зарур бўлган касблардан. Усиз инсон ҳаётини тасаввур қилиб бўлмайди. Бу ҳақда Қуръони каримда шундай дейилади: “Ўлик (қўриқ) ер улар учун (қайта тирилишга) бир аломатдир, Биз уни (сув билан) тирилтирдик ва ундан (турли) донларни ундириб чиқардик. Бас, улар ундан емоқдалар. Яна Биз унда (ерда) хурмозор ва узумзор боғларни (пайдо) қилдик ва у ерда булоқларни оқизиб қўйдик. Токи (одамлар) мевасидан есинлар. Ҳолбуки, у (мевалар)ни ўз қўллари (билан) қилмаган эдилар. Ахир шукр қилмайдиларми?!” (Ёсин сураси 33-35-оятлар).\nПайғамбаримиз алайҳиссалом деҳқончилик ва кўчат ўтқазишга жуда кўп тарғиб этганлар. Масалан, бир ҳадиси шарифларида: “Агар Қиёмат қойим бўлиб қолсаю, қайси бирингизнинг қўлингизда экаман деб турган кўчат ниҳоли бўлса, уни экишга улгурса, экиб қўйсин”, – деб марҳамат қилганлар (Имом Аҳмад ривоятлари).\nБошқа бир ҳадиси шарифларида эса: “Бирон-бир мусулмон кишиси бир дарахт ўтқазса ёки бир нарса экса, ундан қуш ёки инсон тановул этиб, манфаатланса, шу сабабдан у киши эҳсон қилганлик савобига эришади” (Муттафақун алайҳ).\nБу ҳадиси шарифлардан кўчат ёки экиндан фойда келиб турса, ўша инсон вафот этиб кетган бўлса ҳам, унга Қиёматгача савоб бориб туриши билдирилмоқда.\nШундай экан, ҳаммамиз ўзимиз яшаб турган жойларга, маҳаллаларга турли дарахт кўчатларини экиб, обод қилсак, бундан нафақат инсонлар, балки ҳайвонлар ва қушлар манфаат топса ҳам, савоб ҳосил бўлаверади.\nАллоҳ таоло барчамизга чиройли қўшничилик алоқаларини ўрнатиш ва қўшнилар билан тинч-тотув, аҳил яшашни насиб айласин! Омин!


МИЛЛАТЛАРАРО ТОТУВЛИК ТИНЧЛИКНИНГ МУҲИМ ОМИЛИДИР — “Qoraqalpog'iston tongi” gazetasi\nМИЛЛАТЛАРАРО ТОТУВЛИК ТИНЧЛИКНИНГ МУҲИМ ОМИЛИДИР\nРеспубликамизнинг Элликқалъа, Чимбой, Қўнғирот, Хўжайли туманлари ва Нукус шаҳрида «Бағрикенг Ўзбекистон — умумий уйимиз!» шиори остида миллатлараро тотувлик фестивали ўтказилди.\nУнда миллий маданият марказларининг аъзолари, ёзувчи шоирлар, таниқли санъаткорлар, кенг жамоатчилик вакиллари, олий таълим даргоҳларининг талаба ёшлари, академик лицей, касб-ҳунар коллежи, умумтаълим ва санъат мактабларининг ўқувчилари фаол иштирок этишди.\nФестивал доирасида «Миллий ва диний бағрикенглик; тинчлик ва барқарорликнинг муҳим омили» мавзусида конференция, «Ёшларни миллатлараро тотувлик руҳида тарбиялашда оила ва хотин-қизларнинг ўрни» мавзусида учрашувлар, «Миллий таомларнинг ўзига хослиги», «Миллий ҳалқ чолғу-асбоблари», «Дунё рақслари» ва «Жозиба» мавзусида миллий либослар танловлари ўтказилди.\nФестивалда фаол қатнашган ва танловларда совриндор бўлган иштирокчилар ташкилотчилар томонидан тайёрланган диплом ва эсдалик совғалари билан тақдирланди. Байрамона руҳда ўтказилган фестивал Қорақалпоғистон Республикаси Маданият вазирлиги томонидан тайёрланган гала концерт дастури билан якунланди.


2016 йил 5 январда кучга кирган Ўзбекистон Республикасининг янги таҳрирдаги «Дори воситалари ва фармацевтика фаолияти тўғрисида»ги қонуни соҳадаги ислоҳотларни янги босқичга кўтаришда алоҳида аҳамият касб этади.\nЎзА мухбири Ўзбекистон Республикаси Олий Мажлиси Қонунчилик палатаси Меҳнат ва ижтимоий масалалар қўмитаси раиси ўринбосари Мавлуда Хўжаева билан ушбу қонуннинг мазмун-моҳияти ва аҳамияти хусусида суҳбатлашди.\n– Мамлакатимизда юздан зиёд фармацевтика корхонаси фаолият юритмоқда. Ўттизга яқин корхонада халқаро сифатни бошқариш тизими жорий этилган. Соҳага йўналтирилаётган чет эл инвестициялари ҳажми йилдан-йилга ортиб, халқимизни сифатли дори билан таъминлаш, фармацевтика саноатини янада ривожлантириш борасида кенг кўламли чора-тадбирлар амалга оширилмоқда.\nБугунги кунда мамлакатимиз фармацевтика саноати ички бозорнинг учдан бир қисмини маҳаллий дори воситалари билан таъминламоқда. Фармацевтика корхоналари томонидан 90 фармакотерапевтик гуруҳларга мансуб 1700 дан зиёд дори воситаси ишлаб чиқарилмоқда.\nФармацевтика саноати изчил тараққий этаётгани, дори воситалари муомаласи, улардан тиббиётда фойдаланиш жараёнларида кўплаб янгиликлар юзага келаётгани соҳадаги қонунчиликни такомиллаштиришни тақозо этди. Шу мақсадда депутатлар ҳамда экспертлар, олимлар ва мутахассислардан тузилган қонун ижодкорлари томонидан ривожланган мамлакатларнинг ушбу йўналишдаги қонунчилиги пухта ўрганилди. Мамлакатимизда ушбу йўналишда орттирилган илғор тажрибалар атрофлича таҳлил этилди ва шу асосда қабул қилинган янги таҳрирдаги қонунда кўплаб янги меъёрлар жорий этилди.\nҚонунда асосий тушунчалар умумэътироф этилган меъёрлардан келиб чиқиб такомиллаштирилди ва замонавий тиббиётда ишлатилаётган янги тушунчалар билан бойитилди. «Ножўя реакция» деган тушунча бунга мисол. Жаҳон соғлиқни сақлаш ташкилотининг маълумотига кўра, дунёда дори воситаларининг ножўя реакциялари оқибатида содир бўлган ўлим ўлим ҳолатлари орасида 4-ўринни эгаллайди. Шу боис бундай муаммога қарши курашишнинг мақбул йўлларини топиш мақсадида Соғлиқни сақлаш вазирлигига ўз вақтида маълумот етказиш тизими йўлга қўйилган.\nУшбу фаолиятнинг қонуний асосларини яратиш мақсадида қонунчиликка «ножўя реакция» тушунчаси киритилиб, Соғлиқни сақлаш вазирлигига дори воситаларининг ножўя таъсирини аниқлаш, баҳолаш ва олдини олиш билан боғлиқ фаолиятни амалга ошириш вазифаси юкланди. Бу соғлиқни сақлаш тизимида, соҳага алоқадор барча юридик шахслар билан қонуний иш олиб бориш, ножўя реакцияларни ўз вақтида аниқлаш ва инсон саломатлигини сақлаш йўлида тегишли қарорлар қабул қилиш учун ҳуқуқий асос бўлиб хизмат қилади.\nҚонунда Ўзбекистон Республикаси Вазирлар Маҳкамаси, Соғлиқни сақлаш вазирлиги ва маҳаллий давлат ҳокимияти органларининг дори воситалари ва тиббий буюмлар муомаласи соҳасидаги ваколатлари ҳам аниқ ва батафсил ёритиб берилди. Хусусан, Соғлиқни сақлаш вазирлигининг дори воситалари, тиббий буюмлар муомаласи, ушбу фаолиятни техник жиҳатдан тартибга солиш, дори воситалари, тиббий буюмлар хавфсизлигига тааллуқли меъёрий ҳужжатларни ишлаб чиқиш ва тасдиқлаш каби бир қатор долзарб вазифаларга доир ваколатлари кенгайтирилди. Дори воситаларининг сифати ва хавфсизлиги, фармацевтика фаолияти устидан давлат назоратини амалга ошириши белгиланди. Бундан мақсад инсон саломатлигини муҳофазалашга оид чора-тадбирларни тизимли равишда ташкил этиш, дори воситаларининг хавфсизлиги ва самарадорлигини таъминлаш, қалбакилаштирилган дори воситалари тарқалишининг олдини олишдир.\n– Янги қонунда дори-дармон ишлаб чиқариш саноати ва таъминоти соҳасини ривожлантиришга хизмат қиладиган қандай янгиликлар жорий этилган?\n– Юртимизда дорихоналар тармоғи ҳам ривожланмоқда. Дорихоналарнинг аксарияти хусусий тармоқ улушига тўғри келаётгани бу соҳада тадбиркорлик жадал ривожланаётганидан далолат. Бугунги кунда замонавий андозалар даражасида барпо этилган дорихоналар халқимизга самарали хизмат кўрсатмоқда. Ушбу масканларнинг инсон саломатлигини асрашдаги аҳамияти эътиборга олиниб, қонунга «Дорихона» деб номланган модда киритилди. Ушбу моддада дорихонанинг ваколатлари, уни бошқариш, фаолиятига қўйилган шартлар ва уларни назорат қилиш билан боғлиқ меъёрлар ўз ифодасини топди.\nМаълумки, қонунчилигимизда дорихонанинг ташкилий тузилмаси «муассаса» тушунчасига тўғри келарди. Муассаса деганда даволаш-профилактика муассасаларининг бюджет ҳисобидан фаолият кўрсатувчи дорихоналари тушуниларди. Бинобарин, мазкур ҳолат хусусий тадбиркорлик йўлида тўсиқ бўлиб турган эди.\nШуни ҳисобга олган ҳолда, дорихона дори воситалари ва тиббий буюмларни реализация қилиш, уларни тайёрлашни амалга ошириш учун лицензияга эга бўлган юридик шахс ва унинг бўлинмаси шаклида ташкил этилиши мумкинлиги белгилаб қўйилди.\nЭндиликда озиқ-овқатларга қўшиладиган биологик фаол моддалар, санитария-гигиена предметлари, шифобахш озиқ-овқатлар, маъданли сув ва даволаш-косметика маҳсулотлари дори воситалари қаторига киритилмайди. Бу меъёр ушбу маҳсулотларнинг дорихоналар билан бир қаторда савдо мажмуаларида ҳам сотилишига замин яратади.\n– Янги қонунга мувофиқ, дорихоналарни қандай мутахассислар бошқариши мумкин?\n– Шу кунгача дорихоналарни фақат олий маълумотли фармацевт бошқаришига рухсат берилар эди. Мамлакатимизда ўрта махсус таълим тизимининг ривожланиши бу борадаги қонунчиликни такомиллаштириш заруратини юзага келтирди. Чунки айни пайтда тиббиёт коллежларида соғлиқни сақлашнинг турли йўналиши билан бир қаторда фармацевтика соҳаси учун ҳам малакали мутахассислар тайёрланмоқда. Жаҳон андозалари даражасида таълим олган, замонавий тиббиёт ютуқларини пухта эгаллаган бундай мутахассисларнинг соҳа ривожида ўз ўрнига эга эканини ҳаёт кўрсатмоқда. Ушбу ёшларнинг салоҳиятидан самарали фойдаланиш соҳа тараққиётини белгиловчи муҳим мезондир. Шу жиҳатлар инобатга олиниб, янги қонун дорихона филиалларида олий маълумотли мутахассислар билан бирга, ўрта махсус маълумотли фармацевт ассистентлар ҳам мудирлик қилиши мумкин, деган меъёр билан тўлдирилди.\nҚонунга фармакологик ёки дори воситаларини ишлаб чиқариш, ушбу воситаларни клиник тадқиқотлардан ўтказиш бўйича алоҳида моддалар киритилди. Дори воситалари ва тиббий буюмларни сақлаш, ташиш ва йўқ қилиш, ушбу маҳсулотларни юртимизга олиб кириш ва олиб чиқиш тартиби билан боғлиқ янгиликлар жорий этилди. Бундан мақсад дори воситаларининг хавфсизлигини таъминлаш, сифати ва самарадорлигини ошириш, инсон саломатлигини муҳофаза қилиш ва фармацевтика саноатида ишлаб чиқаришни ривожлантиришдир.\nМухтасар айтганда, янги таҳрирдаги қонун мамлакатимизда аҳоли саломатлигини сақлаш борасида амалга оширилаётган эзгу ишларни янги босқичга олиб чиқиш йўлида яна бир муҳим қадам бўлди.\nКўришлар сони: 16292


Масофадан туриб ишлаётган жамоани бошқариш: Кремний водийсидаги мутахассисдан 8 маслаҳат\nKun.uz light 08:02 / 17.04.2020 8789\nИнқироз даврида бизнеснинг бош активи — инсон капиталини йўқотмаслик ҳақида ABBYY асосчиси, сунъий интеллект соҳасида серияли тадбиркор Давид Ян сўзлаб берди. Унинг фикрлари Forbes`да чоп этилди.\nЖаҳондаги машҳур HR-таҳлилчилардан бири Жош Берсин ва IBM`нинг персонални бошқариш бўйича директори Дайан Герсон бир муддат аввал ўтказган қўшма вебинарида шундай деганди: «Оғир келган 2008 йилда компанияларни молиявий директорлар сақлаб қолган. 2020 йилда бу ишни персонал бўйича директорлар бажаришади».\nМасофадан туриб ишлаётган жамоани бошқаришнинг ҳар қандай жамоани бошқариш билан боғлиқ бир неча базавий принциплари бор. Бу, ўз навбатида, жамоавийлик, коммуникация, қарорлар қабул қилиш, ишларни бажариш, иш муҳитини ҳамда иш вақтини ташкил қилиш усулларига янги талабларни қўяди.\nКичик ва йирик ишчи гуруҳларни бошқаришда кўплаб жиҳатлар бор, улардан қуйидагиларини ажратиб кўрсатиш мумкин:\n· мулоқот ва қайта алоқа;\n· шаффофлик ва ишонч;\n· қўллаб-қувватлаш ва ўзаро ёрдам;\n· аниқ мақсадлар;\n· ўлчанадиган натижалар;\n· техник воситалар;\n· иш ва шахсий ҳаёт ўртасидаги мувозанат.\nМен ABBYY билан бирга 12та компанияга асос солдим, уларда жаҳоннинг 13 мамлакатида 1300 ходим ишламоқда. Масалан, Yva.ai ходимлари жаҳоннинг тўрт давлатидан туриб масофадан ишлашади. Ўзим эса сўнгги 8 йилдан буён Кремний водийсида яшаяпман ва 100 фоиз масофадан – уйдан туриб ишлаяпман.\nКремний водийсининг мен асосчилари билан ҳамсуҳбат бўлган, йирик тақсимловчи корхоналари тажрибаси асосида ва масофадан туриб ишловчи жамоаларни яратиш бўйича шахсий тажрибамдан келиб чиқиб, айни пайтда жамоасини уйидан туриб ишлашга ўтказаётганларга қуйидаги маслаҳатларни бермоқчиман.\n1-маслаҳат. Рақамли офис муҳитини яратинг ва видеоконференция орқали кунига кўп марта учрашиб туринг\nБиринчидан, муҳим мавзулар бўйича кундалик ёки ҳафталик учрашувлар ташкиллаштиринг. Бу масофадан туриб ишлаётган жамоа учун зарур ритм яратади. Иккинчидан, ишчи гуруҳдаги ҳамкасблар, раҳбарлар ва ходимлари ўртасида кун давомида тезкор учрашувлар имкониятини таъминланг.\nМуҳими, ҳар бир ишчи гуруҳ олдиндан белгиланган вақтда ўзининг кундалик 15-20 дақиқалик стендапини режалаштирсин. Ходимларга стендапга у бошланишидан 2-3 дақиқа аввал келиши ва бу вақтни мулоқот учун сарфлашни таклиф қилинг.\nБир-бирингиз билан қизиқинг. Оила, фарзандлар, мушуклар, об-ҳаво, исталган мавзуда. Шахсий мулоқот бахт гормонлари даражасини оширади, у боғланганлик, илиқ туйғулар ва жамоа руҳини кўтаради.\nАгар ишчи гуруҳ раҳбари сиз бўлсангиз, айрим вақтларда ўзингизнинг виртуал хонангизни умуман ёпмаслигингиз мумкин. Ходимлар кун давомида сизнинг «ҳузурингиз»га қисқа масалаларда кириб туришади.\n2-маслаҳат. Виртуал ўтиришлар ўтказиб туринг\nВидеоконференциялар орқали қизиқишлар бўйича виртуал клублар, ноформал ўтиришлар ва кечалар ташкил қилиб туринг. Бу иш беради! Турли ўйинлар ўтказиш мумкин. Бу улкан ижобий ҳиссиётлар уйғотади.\n3-маслаҳат. Хайрихоҳ мулоқот қоидаларига амал қилинг\nҚайд этиш жизки, масофадан туриб ишлаш одат бўлмаган ходимларни матнли коммуникация яширин ёки очиқ можароларга олиб боради. Бунга сабаб – биз баъзан ҳамсуҳбатимиз ёзган нарсани ўзимизча тушунамиз ёки ҳамсуҳбатимиз ўзимиз билган нарсадан хабардор деб ўйлаймиз.\nБиз ўз ходимларимзга бу борада берадиган маслаҳатларнинг бир нечтаси:\n· Баҳслашишдан тўхтанг, баҳсда нима бўлса ҳам ғолиб бўлиб чиқишдан сақланинг, айниқса оммавий коммуникация каналларида. Биринчидан, сизнинг ҳамсуҳбатингиз ҳам ақлли инсон. Иккинчидан, ҳамсуҳбатингиз сизнинг нуқтайи назарингизни қабул қилишни истасангиз, бунинг энг яхши йўли — яккама-якка суҳбатда, хайрихоҳ оҳангда конструктив важларни келтириб, ҳамсуҳбатнинг қарши далилларини ўйлаб кўриш;\n· Ҳамсуҳбатингизнинг нияти яхши бўлган деб ҳисобланг;\n· Бир-бирингиз билан яқиндан танишинг (шахсий муносабатлар ишонч уйғотади);\n· Ташаккур билдиринг! (мақтовни бўлишиш учун ҳар қандай вазиятдан фойдаланиш шундай муҳит яратадики, унда қайта алоқа ҳужум эмас, совға сифатида қабул қилинади).\n· Тоқатли бўлинг, ҳамсуҳбатингиз ҳамма нарсани билиши мумкин эмас (худди сиз каби).\n4-маслаҳат. Рақамли сервислар сонини минималлаштиринг, уларни бир стандартга солиб, тўлиқ ҳажмда ишлатинг\nҲар бир категорияда айнан бир сервисдан фойдаланинг, уларни кўпайтиришдан тийилинг. Кимгадир вақтинчалик ноўнғай бўлар, лекин бундан бутун ташкилот ютади.\nҚуйидагилар билан танишиб чиқишингиз мумкин:\n· Slack ёки MS Teams корпоратив мессенжерлари;\n· Zoom ёки унга ўхшаш видеоконференциялар;\n· G Suite, Office 365, Яндекс.Диск, Box, Dropbox каби ҳужжатлар ҳамда жамоавий ишларни сақловчи офис тўплами;\n· рақамли имзо ва ҳужжатларни бошқариш сервислари\n· вазифаларни бошқариш сервиси (Jira, Asana, Bitrix, Trello);\n· ходимлардан қайта алоқа қабул қилиш тизими Yva.ai, Glint, Qualtrics;\n· Karma Bot каби оний ташаккур тизимлари;\n· корпоратив ижтимоий тармоқ Facebook Workplace, Yammer;\n· Мактабда кўр-кўрона ўн бармоқ билан ҳарф териш усулини ўрганмаган ходимлар учун шу курсдан ўтишни ташкиллаштиринг. Клавиатурада дақиқасига 150–200 белгидан секин териш масофадан туриб ишлаш даврида рақамли коммуникацияни жуда қийинлаштиради.\n5-маслаҳат. Барчасини ҳужжатлаштиринг\nМасофадан туриб ишлашга ўтганда «ёзилмаган қоидалар» деган тушунчанинг ўзи йўқ. Ҳаммаси ҳужжатлаштирилиши керак. Ҳаттоки у оралиқ қарор бўлса ҳам. Бу – билимларни узатишда жуда муҳим аҳамият касб этади. Масофадан туриб, айниқса турли соат белбоғларида яшаётган одамлар синхрон бўлмай ишлайди, Slack каналида уч қаторгина тўхтовсиз ҳужжатлаштириш ҳам жонли мулоқот ҳажмининг камлигига компенсациядир.\nУчрашувларни ҳужжатлаштириш ва баёнлаштириш ҳар бир ходимнинг қоидаси, мажбурияти ва одатига айланиши керак. Собиқ котибалар ва раҳбар ёрдамчилари зиммасига энди виртуал учрашувларни ҳужжатлаштириш ва корпоратив каналларда учрашувларнинг баённомасини эълон қилиб бориш вазифаси юкланмоқда.\nБарча мақсадлар ёзма кўринишда аниқлаштирилиши керак. Ҳар бир жамоа ва ходим учун. Ходимлар ўртасида бу мақсадларга эришиш натижаси ойига камида 2-4 марта, баъзан ҳафтасига бир неча бор муҳокама қилиниши керак.\n6-маслаҳат. Реал вақт режимида бизнес жараёнларини кузатинг\nОдамлар янги шароитларга сал-пал ўрганишгач, компания раҳбарларидан бизнес дараёнларни кузатиши ва самарадорлигини таъминлаш талаб этилади. Бунда Process Intelligence ёки ABBYY Timeline каби иловалар ёрдам беради.\nБу интеллектуал ечимлар реал вақт режимида ташкилот ичида нималар бўлаётганини таҳлил қилади: вазифани бажариш қандай босқичда экани, муддатлардан ўтиб кетиш ва узилишлар бор-йўқлигини кўрсатади. Улар ходимлар томонидан информацион тизимларда қолдираётган «из»ларга асосланади, шунинг учун бундай ечимларга ходимларнинг қаерда ишлаши: уй ёки офисда, фарқи йўқ.\nЯна бир маслаҳат: ходимларнинг ҳаётини енгиллаштириш ва уларни максимум равишда бир хилликка ўралашиб қолишдан озод қилиш. Чунки дастлабки кунлар уйдан туриб ишлаш «суғур куни»ни эслатиб юборади, айниқса вазифаларда қўлда бажариладиган, интеллектуал юклама талаб қилмайдиган операциялар кўп бўлса.\n7-маслаҳат. Ходимлардан узлуксиз қайта алоқани таъминланг, уларнинг бахти ва стрессини ўлчанг\nЎлчаб бўлмайдиган нарсани ўзгартириш қийин. Лорд Кельвин бир аср аввал шунақароқ гап айтган. Yva.ai компаниясида биз буни жуда тез-тез қайтариб турамиз.\nИнсон капитали – масофадан туриб ишлаш жараёнида ташкилотнинг бош активи ва бойлигидир. Шу сабабли сиз ходимларингизнинг эмоционал, шахсий ва касбий фаровонлиги ҳақида доим қайғуришингиз керак.\nЛекин ходимларни нима безовта қилаётгани қандай қилиб холис баҳолаш мумкин? Бу ахборотни реал вақт режимида қандай олса бўлади?\nКўпинча сўров тизимларидан фойдаланилади. Бироқ бундай тизимлардаги муаммо бир чорак ёки бир ой учун тааллуқли бўлади.\nКутилмаганда масофадан туриб ишлашга ўтилганда ҳаётимиз ҳафтасига, керак бўлса кунига ўзгаради. Агар биз ходимларни кундалик сўровга тутсак, улар шунчаки саволларга жавоб бермай қўйишади. Статистикага кўра, кундалик ёки ҳафталик сўровномаларга овоз берувчи ходимлар сони 5-10 фоизга пасаяркан, чунки одамлар овоз бериш учун вақт сарфлашда маъно кўрмайди.\nYva.ai ва People Analytics каби замонавий технологиялар автоматик равишда ҳамкорлик сифати, ишга жалб қилинганлик, чарчоқ, стресс, ҳаддан зиёд ишлаб юбориш, муваффақиятли етакчилик амалиётлари, можаролар ва ҳоказо сигналларни ўлчаш имконини беради.\n8-маслаҳат. Ноформал етакчиларни аниқланг ва уларни ўз иттифоқчингизга айлантиринг\nБиласизми, корхонангиздаги 3 фоиз ходим 84 фоиз одамнинг фикрини бошқаради. Статистика шунақа. Бу 3 фоиз ходимлар ноформал етакчилар деб аталади.\nБу одамлар шундоқ ҳам ташкилотингизни бошқаришда катта даражада иштирок этишган, бироқ масофадан туриб ишлаш даврида сизни буни истайсизми-йўқми, ноформал етакчилар бўлиб қолишади.\nБу ноформал етакчилар ким эканини биласизми? Улар сизнинг қадриятларингизни қўллашадими? Улар сиз томондами?\nТашкилотларда муваффақиятсиз тугаган трансформацион жараёнларнинг кўпчилигида улар олий раҳбарият глобал ўзгаришларни ноформал етакчиларга ишонишгани сабабли рўй берган. Формал етакчилар ва ноформал етакчилар — улар турли гуруҳдаги инсонлар ва уларнинг йўли фақат қисман кесишади.\nONA (organizational network analysis), хусусан Yva.ai кабизамонавий таҳлил қуроллари шундай ноформал етакчиларни автоматик равишда топиш имконини беради. Улар билан реал вақт режимида қайта алоқа ўрнатиш, улар билан эмоционал ва профессионал муносабатларга кириш мумкин.\nЎзингизнинг ноформал етакчиларингизни аниқлаб олинг. Улар билан доимий равишда яккама-якка суҳбат уюштиринг. Уларга ўз ғоянгизни шахсан тақдим этаётганингиз билан профессионал ҳурмат кўрсатинг, уларнинг фикрини инобатга олинг, ваколат беринг. Шунда компаниянгиздаги трансформацион жараёнларда бошқариш сифатида кескин ошади.


Миржалол Қосимов: "Жадвалга қараб туриб майдонга чиқиб бўлмайди"\n2 октябрь, 2021, 21:22\nТеглар:Миржалол Қосимов | АГМК | Бунёдкор | Суперлига\nАГМК устози қайд этилган дуранг борасида фикр билдирди.\nСуперлиганинг 21-туридан ўрин олган “Бунёдкор” - АГМК (1:1) учрашувидан сўнг меҳмонлар бош мураббийи Миржалол Қосимов фикрлари билан ўртоқлашди.\n- Биринчи бўлим суст ўйин кўрдик. Жамоалар бир-бирини ҳурмат қилишди. Аниқроғи, интизомли учрашув бўлди. Иккинчи бўлимда шиддат, тезкорлик, жанговарлик ошди. Уч очко олиш учун майдонга тушгандик. Лекин... Аввало ўзимиз айбдормиз. Бизга ҳеч ким четдан келиб ёрдам бермайди.\nФутбол шундай нарса, майдонга чиққанда тайёргарлик кўрилмайди. “Бунёдкор” ўтган турда Қаршида аламли мағлубиятга учраганди. Шу боис ўз мухлислари, раҳбарлари олдида жонини бериб ўйнашини йигитларга уқтиргандим.\nФутбол икки бўлим ўйналади. Иккинчи таймдаги ҳаракатни илгарироқ бошлашганида, натижа бошқача кўриниш оларди. Олдинда ўйинларимиз бор. Ана шу баҳсларда фақат ғалаба учун тўп тепамиз. Турнир жадвалидаги ўрнимиз ўзимизга боғлиқ. Турнир жадвалининг юқори ва пастки қисмида қизиқарли учрашувлар кечмоқда. Жадвалга қараб туриб ҳам майдонга чиқиб бўлмайди. Ҳозир ҳаммага очко керак.\n“Бунёдкор” матбуот хизмати.


Шота Арвеладзе: «Пахтакор»ни буюк клубга айлантириш устида барча меҳнат қилмоқда » Ўзбекистон янгиликлари – Zamin.uz\nШота Арвеладзе: «Пахтакор»ни буюк клубга айлантириш устида барча меҳнат қилмоқда\n- Тўп тепган барча клубларимни ёқтираман. Уларнинг бари фаолиятим ва ўсишимда катта ўрин тутган. “АЗ Алкмаар”да ёрдамчи мураббий сифатида ишлашни бошлаганман. Бу клубни алоҳида эътироф этиб, Марсель Бранс ва Луи ван Галга раҳмат айтаман.\nВан Гал, Дик Адвокат ва Рональд Куман билан ишладим. Яна Туркиянинг “Қайсериспор” клуби бош директори жаноб Хурмадан миннатдорман. У менга ишонди ва мураббийлик фаолиятимда илк бор бош мураббийлик вазифасини бажардим. “Қайсериспор”да уч мавсум ишладим.\n- Ака-укалар биргаликда ушбу фондни очганмиз. Бундан мақсад ёшларга жамиятнинг тўлақонли аъзосига бўлишда ёрдам бериш. Биринчи ўринга ҳамиша таълим олиш қўйилади. Шундан кейин спорт ва бошқа нарсаларга эътибор қаратилади.\nФонд 10 йилдан бери фаолият кўрсатиб келмоқда. Биз катта муваффақиятларга эришдик деб айта оламан. Болаларнинг ижтимоий ўсиши, спорт ва соғлом ҳаёт тарзи борасида кўп ишларни амалга оширдик.\nБиз бош вазир фонди билан яқин алоқада бўлиб, оғир касалликлардан азият чекаётган болаларга кўмак беришга интиляпмиз.\n- Биринчи ўринда мустаҳкам соғлиқ тилайман. Кейин эса уларсиз клуб ҳеч қанақасига катта клубга айланмаслиги ва ўзи арзийдиган мавқеда бўлмаслигини таъкидлайман.\nУлар билан биргаликда тез орада “Пахтакор”ни яна катта ва буюк клубга айлантирамиз. Клуб Президенти ва ходимлари тиним билмасдан бунинг учун меҳнат қилишмоқда.\nЯнгиликлар » Спорт » Шота Арвеладзе: «Пахтакор»ни буюк клубга айлантириш устида барча меҳнат қилмоқда\n18:40 «Пахтакор» стадионидаги Damas аёл кишига, iPhone смартфонлари эркакларга насиб қилди\n23:53 Америкалик режиссёр «Пахтакор-79» жамоаси ҳақида фильм суратга олмоқда


Миша Ге ЖЧда Чехия жамоасига мураббийлик қилади\n19 март, 2019, 17:30\nҲамюртимиз Миша Ге жаҳон чемпионатида мураббий сифатида ишлайди\nЯпониянинг Сайтама шаҳри 20-24 март кунлари фигурали учиш бўйича навбатдаги жаҳон чемпионати баҳсларига мезбонлик қилади. Ушбу дунё биринчилигида 43 мамлакатдан 200 га яқин спортчи иштирок этиши кутилмоқда.\nБироқ мазкур мусобақада терма жамоамиздан ҳеч ким иштирок этмайди. Маълум бўлишича, юртдошимиз Миша Ге Чехия терма жамоасида хореография бўйича мураббий сифатида рўйхатдан ўтган.\nСайтама шаҳри 2004 йили ҳам фигурали учиш бўйича жаҳон чемпионатига мезбонлик қилган эди. Жорий мусобақанинг яккалик баҳсларида ғолиб бўлган спортчиларга 64 минг АҚШ долларидан пул мукофоти топширилади.


Ҳиндистонда полиция сигирларни ҳимоя қилиш тўғрисидаги қонунга биноан бир кишини ҳибсга олди — Sof.uz\nЖАҲОН 114,881,985 90,553,747 2,546,926\n15.01 09:30 216 Жаҳон\nҲиндистонда полиция сигирларни ҳимоя қилиш тўғрисидаги қонунга биноан бир кишини ҳибсга олди.\nҲиндистоннинг жануби-ғарбий қисмида полициячилар мамлакатдаги муқаддас ҳайвонлар ҳисобланган сигирларни ҳимоя қилиш бўйича янги қонунга биноан юк машинасида қора мол олиб кетаётган одамни ҳибсга олишди.Бу ҳақида “The Hindu” газетаси хабар бермоқда.\nҚайд этилишича, қора молларни сўйиш жойига олиб кетаётганликда шубҳа қилишган номаълум шахслар ҳибсга олинган шахсга ҳужум қилишган. Юк машинасини кўз кечиришиб, ҳайдовчини калтаклашган. Эркак касалхонага ётқизилган.\nКарнатака адлия вазири Жей Мадхусвами гумондор эркакни қоралаган ҳолда унинг ҳибсга олинишини қўллаб-қувватлади.Маълум қилинишича, ҳужум қилганларга нисбатан ҳам жиноий иш очилган.\n2020 йилнинг декабр ойида Ҳиндистонда сигирларни ҳимоя қилиш тўғрисидаги қонун қабул қилинди. Унга кўра, эндиликда муқаддас ҳайвонларни сўйиш учун масъул бўлганлар уч йилдан етти йилгача қамоқ жазосига ҳукм қилиниши, шунингдек, 683 дан 6833 долларгача жарима солиниши мумкин.


Аллоҳ бир кишига неъмат ато қилса\n09:05 / 03.03.2018 1550 pdf Ўқиш режими + -\nАллоҳ бир кишига неъмат ато қилса, бунга ҳасад қилма. Ахир Аллоҳ (эвазига) ундан нимани олиб қўйганини билмайсан! Аллоҳ сендан бир нарсани олиб қўйса, хафа бўлма. Ахир унинг ўрнига нима беришини билмайсан-ку! Шунинг учун доимо «Алҳамдулиллаҳ», дейишни канда қилма!\n09:05 / 02.03.2018 1555\nГоҳида сукут қилиб, жим турамиз…\n09:05 / 04.03.2018 1475\nИмом Аҳмад ибн Ҳанбал сафарларидан бирида қоронғу тушгач, бир қишлоқда тўхтадилар. Тунаш учун масжиддан бошқа жой топа олмагач, у ерга кириб энди ётмоқчи давоми...\n2100 05:00 / 11.03.2017\nАжойиб қайиқ қиссаси\nБир шаҳарда Аллоҳга ишонмайдиган даҳрийлардан бири ўша юртнинг мусулмон уламолари билан тортишмоқчи бўлди. Уламолар ораларидаги энг кучли олимни у билан давоми...\n2251 05:00 / 11.03.2017\n1497 08:20 / 16.11.2017\nШундай бир Кун келадики\nШундай бир Кун келадики, у Кунда ҳамма сени ташлаб кетади, фақат Расулуллоҳ соллалоҳу алайҳи васаллам келиб, сени шафоат қиладилар. Шундай экан, у зотга салавот айтишни унутмаСоллаллоҳу алайҳи васаллам\n164 08:08 / 08 июнь\n52133 11:56 / 10.10.2018


Му?ожир учун хавфли мамлакат саналган Россияда ?ам ?у?у?лар ?имоясига эришиш мумкин\nСтатья с упоминанием работы АДЦ «Мемориал» на портале узбекского новостного ресурса:\nБиз “Мемориал” ташкилотининг камситишларга ?арши марказ дастури ра?бари Стефания Кулаева билан “Домодедово” аэропортидаги портлаш ва унинг ортидан мухожирлар йўли??ан муаммолар ?а?ида су?батда бўлдик.\n“Домодедово” аэропортида содир бўлган портлашдан кейинги му?ожирлар билан бо?ли? вазиятни гапириб берсангиз\nСтефания Кулаева: Афтидан бу фожеа кўпро? кавказликлар вазиятига таъсир ?илаётгандай, кўп ?олларда Россия фу?аролари бўлган кавказликларга. Улар шуни уюштирганликда гумон ?илинмо?да, тез-тез тўхтатиладиган, текшириладиган бўлди, ?ибсга олиш ?оллари ?ам кўпайди. Осиёдан келган Москвадаги му?ожирлар ?ам муаммоларга йўли?аётгани ?а?ида маълумотлар бор. Аммо бу, гапнинг очи?и, ?андайдир беъмани ўзбошимчаликдир.\nРоссия Федерацияси Тергов ?ўмитаси Марказий Осиёдан келган му?ожирлардан аэропортнинг ўзида пул талаб ?илган бир ?атор милиция ходимларини ани?лаб уларни жавобгарликка тортди. Нима деб ўйлайсиз, ?укуматнинг милиция ходими томонидан содир этилаётган бу каби но?онуний ?аракатларга жиддий эътибор ?аратиши Россиядаги му?ожир вазиятини на?адар енгиллатиши мумкин?\nС.К.: — Албатта, милиция ?аракати назоратда бўлиши зарур. Агар милициянинг ўзбошимчалигидан муносиб ?имоя таъминланса, му?ожир вазияти анча енгиллайди.\n“Домодедова” бўйича тергов жараёни э?тирослардан ?оли бўлиши ва бунинг о?ибатида а?оли ва ?укуматнинг му?ожирга нисбатан кайфияти чегарадан чи?маслиги юзасидан сизнинг ташкилотингиз ?андайдир таклиф ёки маслахат билан чи?ишга уриндими?\nС.К.: — Биз ?амиша айтиб келамизки, ?ар ?андай текширув ва тергов ?аракати этник келиб чи?ишни нишон ?илиб олишдан ?оли бўлмо?и лозим. Бу ?а?да биз ?атто декабрь ойида махсус баёнотлар ?ам ?илгандик. Биз ?озир ?ам шу фикрдамиз ва шуни талаб ?илишда давом этамиз.\nАйтингчи 2011 йилнинг январ ойидан то шу бугунги кунга ?адар бўлган орали?да му?ожирлар ?у?у?ининг бузилиши ва ошкора менсимаслигига оид бирор кўрсаткич борми?\nС.К.: — Бизда бундай статистика йў?. Аммо январ ойида ?ам, худди бош?а ойларда бўлгани каби му?ожирлардан ?у?у?лари бузилганига оид мурожаатлар бўлди. Сўнгги пайтда бизга мурожаат билан чи??анларнинг ?аммаси кўпро? милициядан арз ?илди. Масалан Ўзбекистон фу?аролари бизга мурожаат ?илиб, метро бекатларидан бирида ?ужжатларни текшириб кўришни ихтиёр этган милиция ходими, уларнинг паспортини ?айтиб беришдан бош тортаётганини айтишди. ?атто бизнинг юрист томонидан ?илинган мурожаатга ?ам рад жавоби берилди, гарчи милиция чет эл фу?ароларининг паспортларини олиб ?ўйиши у ё?да турсин текшириш ?у?у?ига эга бўлмаса ?ам. Бу Федерал мухожирлик хизмати (ФМХ) ходимлари ваколатидаги ?аракат. Тожикистон фу?аролари эса жиноий ?идирув ходими уларни Народний магазинида ушлаб калтаклагани ?а?да арз ?илиб келишди. Бу дўконда одатда кам таъминланган фу?аролар, шу жумладан, му?ожир ме?наткашлар ?ам ози?-ов?ат ма?сулотлари ?арид ?илишади. Прокуратурага шикоят йўлладик. ?ир?изистонда келган Майрам исмли ?изни эса ?ужжатларини текшираётган милиция ходими “бироздан сўнг 15:01 да сенга ўхшаганларга ?арши митинг бўлади, келишинг мумкин, геноцид ваъда ?илолмайману, аммо гастарбайтерларнинг тенг ярмини ўлдиришлари ани?”, деб масхара ?илган. Миллатчилар ростанам 15:01да митинг ўтказди, тартибсизликлар бўлмадию аммо айнан милиция бундай ?олларда пўписа эмас ?имояни таъминлаши керак.\nТа?ририятдан: Саволларимизнинг кейинги ?исмига, Cтефания Кулаева маслахати билан ташкилот юристи Анна Удьярова жавоб берди.\nНима сизнинг фикрингизча, му?ожирнинг Россияда муаммолардан ?оли ?илиб, ?у?у?ларининг ?имояланишини таъминлай олади?\nАннаУдьярова (Суратда ўнг тарафда): — Барча структуралар ва субъектлар томонидан кўриладиган ?ам амалий, ?ам ?онуний бир ?атор чоралар. Мисол учун му?ожир вазиятини яхшиловчи айрим э?тимолий усулларни келтириб ўтсам:\nРоссия Федерацияси ?укумати томонидан кўрилиши керак бўлган чоралар: му?ожирларга оид ?онуннинг такомиллаштирилиши, но?онуний воситачи фирмалар фаолияти учун жавобгарликни кучайтириш, чет эл фу?ароларига нисбатан амалга оширилаётган ?онун бузилиши ва жиноятларни жиддий тергов ?илиш, шу жумладан ?у?у?-тартибот органлари тарафидан содир этилганини ?ам, регистрация тартибини соддалаштириш ва бош?а чоралар.\nЭлчихоналар ўз фу?аролари учун кўриши керак бўлган чоралар: чет эл фу?ароларига нисбатан содир этилган ?онун бузилишларига оид тергов ишларини назорат ?илиш, айтайлик ?у?у?-тартибот органларининг (милиция ва ФМХ) но?онуний тарзда чет эл фу?ароси паспортини олиб ?ўйиш ?олатларига оид терговларни, бу каби амалиётнинг тўхтатилишини талаб ?илиш, “ишонч телефони” очиш ва бу ?а?да чет эл фу?ароларини ого? этиш, шу жумладан вокзал ва аэропортларда.\nЧет эл фу?ароларининг ўзлари: му?ожирликка оид ?онунчиликка жиддий риоя этиш, воситачи фирмалар хизматига мурожаат ?илмаслик; биринчи галдаги маслахат: барча ?ужжатлардан нусха олиш, ўз мамлакатидаги ?ариндошларини яшаётган ва ишлаётган жойи ?а?ида ого?лантириш.


Жон Терри Даниянинг «Брондбю» жамоасига мураббий бўлиши мумкин\n10:31 / 14.03.2016\n«Челси» жамоаси сардори Жон Терри мавсум охирида футболчилик фаолиятини якунлаб, Даниянинг «Брондбю» жамоасида мураббий сифатида иш бошлаши мумкин.\n18 йилни лондонликлар сафида ўтказган ушбу футболчининг шартномаси жорий мавсум якунида тугайди, у билан шартнома узайтирилмаган. Mirror нашрида маълум қилинишича, данияликлар жамоаси хўжайини Ян Бех Андерсен Террининг дўсти ҳисобланади. Айни вақтда бу жамоада «Ливерпуль»нинг собиқ футболчиси Даниэль Аггер ҳаракат қилмоқда.\nТерри мураббий сифатида фаолиятини давом эттириши мумкин бўлган жамоалардан яна бири Қатарнинг «Ал-Араби» жамоаси ҳисобланади. Айни вақтда бу жамоада Террининг собиқ жамоадоши Жанфранко Зола ишламоқда.\nБундан олдинроқ, «Челси» жамоасининг амалдаги бош мураббийи Гуус Ҳиддинк Терридан аъло даражадаги мураббий етишиб чиқиши мумкинлиги ҳақида фикр билдирганди.


Алкогол ва тамаки маҳсулотларига акциз солиғи ўтган йил давомида давлат бюджетини 13 триллион сўмдан ортиқ тўлдирди\n15 Mart 20:59 Иқтисодиёт\nАКЦИЗ СОЛИҒИ БЮДЖЕТ ДАВЛАТ БЮДЖЕТИ солиғи тушумлари спиртли ичимликлар ТАМАКИ триллион триллион сўм\nЎзбекистонда сўнгги бир йилда тамаки ва алкоголли маҳсулотларга аксиз солиғи тўланиши билан мамлакат давлат бюджети 13 триллион сўмдан ортиқ тўлдирилди.\nБугун эълон қилинган Молия вазирлигининг “Ўзбекистон Республикасининг 2021-йилги Давлат бюджети даромадлари ижросининг дастлабки якунлари тўғрисида”ги ҳисоботида 2021-йилда аксиз солиғи тушумлари қанча бўлганлиги ва ушбу тушумларнинг ўтган йил билан таққосланганлиги тўғрисида маълумотлар келтирилган.\nЖумладан, 2021-йилда аксиз солиғи тушумлари бўйича Давлат бюджетининг жами даромадлари 13,1 триллион сўмни ташкил этиб, 2020-йилга нисбатан 1,4 триллион сўмга кўпдир.\nАхборот технологиялари контрабанда билан курашишга ёрдам беради\nДаромадларнинг ошишига 2021-йилнинг феврал ва октябр ойларида ўтказилган солиқ ставкаларини индексация қилиш сабаб бўлди, бу эса уларни ўртача 15% га оширди. Шуниси эътиборга лойиқки, ставкаларни индексация қилиш алкоголли маҳсулотларга акциз солиғи бўйича тушумларга деярли таъсир кўрсатмади – тушумлар тахминан 2020 йил даражасида сақланиб қолди, бу спиртли ичимликларни сотишнинг камайганидан далолат беради.\nРақамларда: алкоголли маҳсулотлар (+пиво) ўтган йили Давлат бюджетига 1,69 триллион сўм (2020-йилда – 1,65 триллион сўм), тамаки – 1,9 триллион сўм (2020-йилда 1,5 триллион), нефт маҳсулотлари – 505,5 миллиард сўм (376,3 миллиард сўм) даромад келтирди. млрд, табиий газ – 4,3 трлн сўм (3,6 трлн), мобил алоқа хизматлари – 1,1 трлн сўм (1,2 трлн), импорт солиғи – 307,7 млрд сўм (858,5 млрд).\nИмпорт қилинадиган маҳсулотлар бўйича акциз солиғи тушумлари сезиларли даражада камайгани 2020-йил август ойидан бошлаб давлат томонидан автотранспорт воситаларига, жорий йил бошидан эса 73 та товар обектига акциз солиғи бекор қилингани билан боғлиқ. Агар илгари акциз тўланадиган импорт ҳажми 978,6 миллион долларни ташкил этган бўлса, ўтган йили бу кўрсаткич 557,6 миллион долларга камайди. Акциз солиғи тушумларининг қисқаришининг тескари томони қатор товарлар импортини қонунийлаштириш бўлди, масалан, мамлакатга импорт қилинадиган колбаса маҳсулотлари кўпроқ келтирила бошланди – уларнинг ҳажми 2020 йилга нисбатан 4 баробар ошди.\nЛондонда банк-молия соҳасида Ўзбекистон-Британия ҳамкорлиги масалалари муҳокама қилинди\nХитой ва Ўзбекистон махсус чой поездларини йулга қўйди


Главная > Новости > Ўзбекистонда сейсмик ҳудудларни аниқлайдиган илк қурилма ишлаб чиқилди\nИнновацион ривожланиш вазирлиги қошидаги Илғор инновациялар марказининг бир гуруҳ ходимлари маҳаллий шароитда илк маротаба зилзила кучини аниқ кўрсатувчи мослама ишлаб чиқишди. Шу пайтгача геология ва қурилиш соҳаларида зилзила кучини ўлчовчи асбоблар хориждан келтирилган бўлса, уларнинг нархи ҳам шунга мос равишда қиммат бўлган.\n“Лойиҳани амалга ошириш учун 750 млн.сўм ажратилиши кўзда тутилмоқда”\nЎтган йили сентябрь ойида Инновацион ривожланиш вазирлиги томонидан биринчи марта Science Accelerator стартап танлови эълон қилинди. 450 дан ортиқ иштирокчилар ўз ғоялари билан қатнашишди. Октябрь-ноябрь ойларида саралаш босқичлари бўлиб ўтди ва 18 та энг яхши лойиҳа танлаб олинди. Танлов ташкилотчилари ва мутахассислар 6 ой давомида мана шу ғояларни реализация қилиш бўйича йўл-йўриқлар беришди. Турли семинарлар, тадбирларда қатнашдик. Бизнинг лойиҳамиз ҳам шу муддат давомида такомиллаштирилди, камчиликлари бартараф этилди. Жорий йилнинг 7 майида сўнгги босқич ғолиблари аниқланди. Учта энг яхши стартап мукофотга лойиқ кўрилди. Улар орасида бизнинг ҳам инновациямиз бор эди. Бизнес-режага кўра, 750 млн.сўм ажратилиши кўзда тутилган. Стартапимизни реализация қилиш учун жамоамизнинг бизнес-режаси Инновацион ривожланиш вазирлигининг танлов комиссияси томонидан алоҳида баҳоланади ва молиялаштиришга тавсия қилинади.


МБ: Ўзбекистоннинг ташқи қарзи бир йилда 37,4 фоизга ошиб, 33,8 млрд. долларга етди\n18 май 2022, Тошкент вақти: 12:11\nЎзбекистоннинг умумий ташқи қарзи ўтган йилга нисбатан 37,4 фоизга ёки 9,2 млрд. долларга ошган ва жорий йил бошида 33,8 млрд. долларни ташкил қилди.\nБу ҳақда Марказий банки маълумот берди.\n"2020 йилда давлат ташқи қарзининг соф ўсиши, курслар ва нархлар ўзгаришини инобатга олганда, 5,5 млрд. долларни ташкил қилди. Бу ўсиш асосан янги қарздорликларнинг жалб қилиниши ва давлат қимматли қоғозларининг чиқарилиши билан изоҳланади. Хусусий қарздорлик 3,7 млрд. долларга ошиб, асосан банклар ҳиссасига тўғри келади", - дейилади банк билдирувида.\nАмерикада жойлашган S&P Global Ratings халқаро рейтинг компанияси ўтган йил ёзида Ўзбекистоннинг фискал ва ташқи қарзлари кутилганидан юқори даражада ортиб бораётганини маълум қилган эди.\nКомпания Ўзбекистоннинг кредит рейтинги кутилмасини "барқарор"дан "салбий"га ўзгартирган эди.\nS&P Global Ratings буни Ўзбекистон ҳукуматининг коронавирус пандемиясига боғлиқ сарф-харажатлар важи асосида ташқи ва фискал қарзларни кўпайтириб юборгани ва қарз олиш суръати, камида, келгуси 12 ой мобайнида ортиб бориши билан изоҳлаганди.


25.11.2020 10:59 0 4618\n«Геном бўйича давлат рўйхатига олиш тўғрисида»ги Қонун Президент томонидан имзоланди (ЎРҚ–649, 24.11.2020 й.) Бу ҳақда «Ҳуқуқий ахборот» канали хабар бермоқда.\nГеном бўйича давлат рўйхатига олиш биологик материални олиш, ундан фойдаланиш, уни сақлаш ва йўқ қилиш, шунингдек одамнинг шахсини, таниб олинмаган мурдани идентификация қилиш ва (ёки) биологик қариндошликни аниқлаш мақсадида геномга оид ахборотга ишлов бериш ва уни муҳофаза қилиш билан боғлиқ бўлган, давлат органлари ва муассасаси томонидан амалга ошириладиган фаолият ҳисобланади.\nГеном бўйича давлат рўйхатига олиш соҳасидаги фаолиятни амалга оширувчи давлат органлари ва муассасалари қуйидагилардан иборат:\nтерговга қадар текширувни, суриштирувни, дастлабки терговни амалга оширувчи органлар ва суд;\nИчки ишлар, Адлия, Соғлиқни сақлаш вазирликларининг суд-экспертиза муассасалари.\nИчки ишлар вазирлиги геном бўйича давлат рўйхатига олиш соҳасидаги ваколатли давлат органидир.\nбиринчи босқичда биологик материални олиш амалга оширилади;\nиккинчи босқичда биологик материалдан геномга оид ахборот олинади;\nучинчи босқичда геномга оид ахборот Геномга оид ахборотнинг ягона маълумотлар базасига киритилади.\nГеном бўйича давлат рўйхатига олиш ихтиёрий (пулли асосда) ва мажбурий равишда давлат рўйхатига олиш тарзида амалга оширилади.\nҚонун 2023 йил 1 январдан эътиборан кучга киради.\nқонун Геном бўйича давлат рўйхатига олиш тўғрисида


Саидаҳмат Раубаев (Yasmina-tour): бизнесдаги энг асосий қоида – ҳалоллик ва охиригача кураш — Ishbilarmon.uz\n08/05/2019 0 та шарҳ\t303\nЮртимизда донғи чиққан иш усталари, бизнес эгаларидан виртуал маҳорат сабоқларини бериб боришда давом этамиз. Бу галги меҳмонимиз – Саидаҳмат Раубоев Yasmina-tour туристик компаниясининг асосчиси ва эгаси саналади.\nБизнесни ўз тақдирим деб атаган бўлардим, чунки узоқ вақт илм билан машғул бўлдим (биринчи мутахассислигим бўйича мен астрофизик-гелио сеймологман), халқаро лойиҳалар (NASA)да ишлаганим боис, давлат ишига халқаро меҳнат тажрибасига эга мутахассис сифатида таклиф қилишганди. Бизнесга эса, узоқ мулоҳазалардан кейин кириб келдим. 30 йилча олдин ҳаётга бўлган қарашларимдан воз кечиш ёки ишдан кетиш танлови кўндаланг турди. Мен қарашларимда қолишни танладим. Ўзимга ёқадиган ва ўзим тушунадиган соҳа – халқаро туризмда ўз бизнесимни очдим.\nМен учун бизнес – бу нима? Битта жумлада ифодалаш қийин. Рости, илм-фан менга кўпроқ ёқади, лекин бизнес ҳаётим тарзига айланиб бўлди, бизнинг давримизда бизнесни илм-фансиз ва янги ғояларсиз юритиш қийин – тинимсиз такомиллашиш, ривожланиш, янги ғоялар излаш талаб этилади. Лекин мен ўзимни ҳақиқий бизнесмен деб ҳисобламайман, чунки кўпинча тадбиркор эмас, инсон сифатида иш кўраман.\nМен учун пуллар – ҳеч нарса эмас, улар шахсий эҳтиёжларни қондириш воситаси, холос.\nБизнесдаги энг асосий қоида – ҳалоллик ва охиригача кураш. Ҳаммаси – муваффақият ҳам, омадсизлик ҳам ўткинчи эканигини унутмаслик лозим. Инсон бўлиб қолиш керак.\nРақобатчиларга ҳурмат билан ёндашаман. Зарур бўлса, ҳар дақиқада ёрдам бериб, қўллаб юборишга тайёрман.\nҒоя – бу энг қиммат нарса. Лекин бизда ҳануз ғояларни моддий баҳолаш қийин бўлиб қолмоқда.\nАгар биринчи навбатда фойдани ўйлайдиган бўлсангиз, севимли ишингиздан роҳат ололмайсиз.\nБизнеснинг асосий 5 қоидаси\nҲар қандай вазиятда ҳалоллик ва очиқлик\nОмад ҳам, омадсизлик ҳам – ўткинчи\nЯнги ғояларни излашдан тўхтаманг\nТанловда шошилмаслик лозим\nОила ва дўстларни унутманг\nБошланғич бизнесменга ўз кучини бир неча йил кейинни ўйлаб чамалашни маслаҳат берардим – орзулар ортида сермашаққат ишлар туради. Бизнес юритиш тамойилларини илк кунларданоқ белгилаб олиб, кўп сонли қоидалардан асосийларини саралаб олиш керак.\nБизнесда интуицияга ишонса бўлади, лекин соғлом мулоҳазани ҳам унутмаслик лозим.\nБизнесмен бўлиш – қийин иш. Бизнес эркак-аёлни фарқлайди, деб ўйлайман.\nНаздимда, фарзандларимизнинг бизнеси бизникига қараганда муваффақиятлироқ ва осонроқ бўлади.\nБизнесмен нуқтаи назаридан Ўзбекистоннинг энг катта камчилиги – кадрлар (етишмаслиги) ва денгизнинг йўқлиги.\nСоҳамнинг энг катта афзаллиги – туризмнинг катта салоҳияти, у яна узоқ йилларга етади.\nИслоҳотлар жадалроқ бориши учун вақт керак – одамларнинг менталитети ўзгариши лозим.\nБизнес қурбонлик талаб қилади. Биз СССР тарқалишини кўрдик, ўзгаришлар даврини босиб ўтдик, кўп нарсаларни қурбон қилишга тўғри келди.\nИшни илгарилатиш учун вақт, саломатлик ва баъзида ғоялардан воз кечишга тўғри келади.\nМен бахтли инсонман. “Бахт”нинг мезонлари кўп, лекин мен ва оилам учун энг асосийси – саломатлик: кўриш, тинглаш, ўйлаш, юриш ва ҳ.к. имконияти.\nМенинг пулларни самарали тасарруф этиш фалсафам – улар айнан шу пайтда, энг муҳим ишларга қанча зарур бўлса, шунча бўлиши керак.\nИнсондаги энг қадрли хислат – ҳалоллик ва самимийлик.\nАтрофимдагиларни саралаш фалсафам – барчага ишониш ва уларни ҳар қандай вазиятда тушуна олиш.\nХатога йўл қўйиш қийин эмас, асосийси уларни таркорламаслик.\nВақт – сизга берилган имкониятлар ўлчамидир.\nФизик сифатида, мен “мутлақ” тушунчасини қўллашни ётирмайман, айниқса эркинлик ҳақида гап кетганда. Мен учун эркинлик – бу “нисбийлик”, мен мутлақ эркин инсон бўлишни хоҳламаган бўлардим.\nБугунги кунда мен учун бизнесда энг муҳими – ўзим ишимда олға бориш ва янги истиқболларни касб этиш имкониятидир.\nАввалги мақола Афғон уруши қатнашчилари солиқдан қисман озод этилади\nКейинги мақола Инфляция: 3 йилдан буён нархлар қандай ўзгарди?


Эврилишларнинг қурсин сенинг, тарих!\n27 июн 2022, Тошкент вақти: 13:14\nЎзбекистон ва Россия ўртасида иттифоқчилик муносабатлари тўғрисидаги шартнома имзоланиши бу икки давлат муносабатларига оид битилган тарихдаги таъкидлар ўзгаришига олиб келадими?\nБугун шундай савол пайдо бўлиши табиий. Зеро, 90-йиллар давомида Ўзбекистон президенти Россияни мунтазам танқид қилиб келди. Натижада, кузатувчиларнинг фикрича, тарих китоблари ҳам айнан шу нуқтаи назардан битилди. Кечагина АҚШ манфаатига ёрдам бериб юбориш мақсадида Ироқдан “юзлаб минг тонна кимёвий модда” топган ўзбек матбуоти бугун Россия шаънига тўхтовсиз мақтовлар ёғдираётгани тарих яна бир марта “эврилмас”лигига кафолатни йўққа чиқаради.\nЎзбекистон-Россия муносабатларига Ўзбекистонда доимо турлича ёндашилган. Масалан, собиқ иттифоқ даврида Ўрта Осиё Россияга “қўшиб олингани” айтиларди. Мустақиллик йилларида “қўшиб олиш” босиб олишга айланди. Ўзбекистоннинг собиқ иттифоқ давридаги тарихига оид китобларда республика “марказга пахта етказиб берувчи қарам бир ўлка” бўлгани таъкидланади.\nХуллас, Ўзбекистон Россия билан яна иттифоқ бўлиши мустақиллик йилларининг шу давригача ёзилган дарсликларида битилган гапларни яна ўзгартирадими, деган саволни кўндаланг қўяди.\nБир неча тарих дарсликлари муаллифи, профессор Гога Ҳидоятовнинг таъкидлашича, тарихчиларнинг бу масалага муносабати ортиқ ўзгармайди. Чунки Россия Марказий Осиёни забт этгани факт.\n“Сиёсат ўзгараверади, лекин тарих холис бўлиши керак. Албатта, баъзи вақтларда сиёсатга қараб тарих ёзилади. Лекин бирор мамлакатни “қўшиб олиш” ёки “забт этиш” каби нозик масалалар тўғри акс эттирилиши лозим. Кўпчилик ҳақиқатни бўрттириб юборган жойлари бўлди, албатта”, - деди Г.Ҳидоятов.\nЎзбекистоннинг ўтган 15 йил давомида бир неча марта ўзгарган ташқи сиёсати тафсилотлари тарих китобларида қачон акс этади?\nБу саволга жавоб берар экан, Г.Ҳидоятов ҳақиқат 10-15 йилдан кейин билиниши, чунки ташқи сиёсатда кўп жиҳатлар махфий бўлишини таъкидлади. Баъзи жиҳатлар яқин орада, айримлари кейинроқ ошкор бўлади. Тарихчилар эса бунинг устида ишлаши керак.\nФилология фанлари номзоди Бахтиёр Исабековнинг эътирофича, дарсликларда Россияга шаънига айтилган кескинроқ таъкидлар энди, албатта, ўзгартирилади. Чунки Ўзбекистонда тарихнинг қандай ёзилишини ҳукумат белгилайди.\n“Россия ҳақида совет замонида нима дейилган бўлса, ўшанга қайтилади. Унинг талқини ҳам шундай бўлади”, - деди Б.Исабеков.\nТарих фанлари доктори, профессор Анатолий Саъдуллаевнинг сўзларига кўра, шу пайтгача бўлган тарих ёзилди, энди буни ўзгартиришга ҳеч кимнинг ҳаққи йўқ.\n“Тарих қандай бўлган бўлса, шундай қолади. Шунинг учун бундан янги бир муаммо ясаш керак эмас, деб ўйлайман”, - деди профессор.


Самарқанднинг шамол ресурслари харитасини тузган олим - zarnews.uz\nАҳоли сонининг кўпайиб бориши билан ер шари бўйича ҳам, алоҳида давлатлар ва ҳудудлар бўйича ҳам инсоннинг табиатга таъсири йилдан-йилга кучайиб бормоқда. Шу сабабли ҳам турли ҳудудларда экологик вазият кескинлашиб аҳоли учун ноқулай шароитлар пайдо бўлмоқда.\nШу каби экологик муаммолар Самарқанд давлат университети, география факультетида фаолият олиб борган, география фанлари доктори, профессор Арзимурод Раҳматуллаев томонидан жуда узоқ ўрганилган ва аниқ таклифлар киритилган. Устозимизнинг амалга оширган ишлари, изланишлари натижаси ҳақида жуда кўп фикр билдириш мумкин.\nАрзимурод Раҳматуллаев 1943 йилда Навоий вилояти, Нурота тумани Қадоқ қишлоғида таваллуд топди. Самарқанд давлат университети география факультетида таҳсил олди. 1968 йилда Москва давлат университетига аспирантурага ўқишга кирди. У ерда илмий раҳбари, профессор Николай Солнцевнинг маслаҳатлари билан ўз даврининг долзарб мавзусида номзодлик диссертацияси ёзди ва уни муваффақиятли ҳимоя қилди.\nСўнгра қадрдон университетига келиб, кафедра мудири, декан лавозимларида ишлади. Бу вақтда география факультети билан Европа иттифоқининг TASIS-TEMPUS дастурида шаҳар қурилиши ва туризм соҳалари бўйича Бельгия, Италия давлатлари ўртасида илмий алоқалар ўрнатилди ва факультет ходимларидан 15 киши Бельгияда малака ошириб келди. А.Рахматуллаев табиий географиянинг қатор муаммоли масалалари билан шуғулланди ва 3 та монография ва 280 дан ортиқ илмий мақолалар чоп эттирди. Домла билимга интилувчан талабалар билан ишлашни яхши кўрарди. Шогирдларидан 4 нафари Беруний ва Улуғбек номидаги давлат стипендияси совриндори бўлган.\nА.Раҳматуллаев ”Тоғ геосистемаларида чўлланиш жараёнини таянч-экспериментал участкаларда ўрганиш ва карталаштириш” мавзусида фундаментал давлат лойиҳасига ва шулар қатори бир нечта амалий, фундаментал грантларга раҳбарлик қилди.\nДомланинг муқобил энергия манбаларидан фойдаланиш масалалари билан шуғуллангани алоҳида эътирофга лойиқ. “Самарқанд вилоятининг шамол энергия ресурслари ва уларни карталаштириш” номли китобида Самарқанддаги электр энергия берадиган шамол ресурслари хариталари тузилган ва шамолдан электр энергия олишда истиқболли жойлар кўрсатилган. Шулардан бири Ғўбдин тоғининг шарқий чекка қисми ва “юқори нуқта” ўртасидаги жойлар бўлиб, у ҳудудда йиллик ўртача шамол тезлиги 4,0-5,0 м/с ни ташкил қилади. Бу ҳудуднинг Эшмонтўп қишлоғида 2014 йилда ўрнатилган шамол ўлчагич асбоби (Анеморумбометр) ҳозирга қадар ишлаб турибди.\nИккинчи шамол ўлчагич асбоби 2015 йил август ойида Самарқанд давлат университетининг 9 қаватли бино томига, 40 метр баландликка ўрнатилган. Бундан мақсад шамолга тўсиқлар ( бино, дарахтлар) бўлмаган баландликда шамол тезлиги Самарқанд шаҳар метеорологик станциясидан (дарахт ва бинолар билан ўралган ва шамол тезлиги 10 метр баландликда ўлчанади) фарқини аниқлаш эди. Шамол тезлиги 40 метр баландликда 10 метр баландликка нисбатан 2,0-2,5 марта ортиқ фарқ қилишлиги аниқланди. Бундан хулоса сифатида шаҳар ва қишлоқларда ҳам шамол генераторлари шамолга тўсиқсиз баландликларда (30-40 м) қурилса соатига 3,5-4,0 квт/соат электр энергия олиш мумкинлигини ўлчаш ишлари билан исботланди.\n«Шамол энергияси экологик тоза, тугамайдиган энергия манбаи бўлиб, Европа давлатлари, Хитой, АҚШда унинг нархи кўмирдан олинадиган энергияга нисбатан анча арзон. Шу сабабли ҳам шамол ва қуёш энергияларидан фойдаланишнинг Ўзбекистон шароитида истиқболи катта. Халқ хўжалигининг ҳамма соҳасида табиий ресурслардан тўғри фойдаланиш, табиатга таъсир бўйича меъёр қонунига амал қилинса, антропоген юкнинг табиатга босимини меъёр даражасидан оширсак, дунё бўйича ҳам, давлатлар бўйича ҳам экологик барқарорлик шаклланади. Бунинг натижасида келажак авлодларга тоза табиатни сақлаш ва етказиш деб аталадиган муқаддас мажбуриятимизни бажарган бўламиз», деб таъкидлар эди домла.\nАрзимурод Раҳматуллаев 2020 йил 11 декабрь куни вафот этди. Устознинг ёрқин хотираси барчамизнинг қалбимизда абадий сақланади, у кишининг илмий изланишлари шогирдлари томонидан давом эттирилмоқда.\nСамарқанд давлат университети гидрометеорология кафедраси жамоаси.


Маҳсулот коди: KH215\nМаҳсулотни кўрганлар сони: 7257\nРоббимиз Аллоҳ таолога ҳамду саноларимиз, Пайғамбаримиз Муҳаммад Мустафога дуруду салавот-ларимиз бўлсин!\nАдабиёт тафаккур маҳсули бўлибгина қолмай, у ин-сон виждонининг энг тотли меваси, маънавий оламининг энг гўзал безакларидан саналади ҳамда халқларнинг маданияти, маънавий бойлиги, қуввати ва қадрини белгилаб берувчи меъёрлардан ҳисобланади. Шу боис, Ислом динида ва маданиятида бу соҳага алоҳида эътибор берилган. Инсоният тарихида ҳеч бир миллатда, ҳеч бир дин аҳлида мусулмон шоирларчалик кўп ва хўп шеър битганлар топилмайди. «Шарқ маданияти», «Шарқ тафаккури», «Шарқ адабиёти» каби атамалар ҳам аслида Ислом номи билан боғлиқ. Зеро, Шарқ маданияти, тафаккури, адабиётида кишини ўзига ром этадиган буюклик ва гўзалликларнинг барчаси Ислом сарчашмасидан сизиб чиққан, унинг пойдевори узра қад кўтаргандир. Хусусан, Шарқ адабиёти деганда кўз ўнгимизда бехос мусулмон адиблар гавдаланадики, улар забт этган чўққиларга бошқалар яқин ҳам кела олмаган. Бу тараққиётнинг негизи эса Қуръони Карим ва ҳадиси шарифларнинг лисоний қудратига, адабий бойлигига бориб тақалиши илм аҳлига маълумдир. Бу икки илоҳий манбанинг ана шундай юксак намуна кўрсатибгина қолмай, ўрни келганда балоғату шеъриятни мақтагани ва тарғиб қилгани ҳам исломий адабиёт тамаддунида катта аҳамият касб этган.\nҚуръони Карим беҳуда, ботил шеърларни танқид қилиш билан бирга, Аллоҳнинг зикрига вобаста бўлган, адолат ҳимояси учун айтилган шеърларни мақтайди (Шуъаро сураси, 200-ояти тафсирига қаранг). Шундай қилиб, Қуръон бу соҳада ҳам ўзининг ҳидоятини тақдим қилади.\nИмом Аҳмад ибн Ҳанбал Абдурраҳмон ибн Каъбдан, у отаси Каъб ибн Моликдан ривоят қилишича, у киши Шуъаро сурасида шоирлар ҳақидаги оятлар нозил бўлганда Расулуллоҳ солллаллоҳу алайҳи васалламнинг ҳузурларига келиб, «Аллоҳ таоло шоирлар ҳақида Ўз ҳукмини нозил қилиб қўйибди-ку?!» дейди. Шунда Расулуллоҳ соллаллоҳу алайҳи васаллам: «Мўмин киши қиличи билан ҳам, тили билан ҳам жиҳод қилади. Жоним қўлида бўлган Зотга қасамки, сизларнинг уларга отадиган «ўқ»ингиз камон ўқидан ҳам ўткирроқ», дейдилар.\nРасулуллоҳ солллаллоҳу алайҳи васаллам шеърда ана шундай қудрат борлигини ва бу ҳам Аллоҳнинг йўлидаги курашнинг бир тури бўлиши мумкинлигини баён қилиш билан бирга, ўрни келганда ана шундай «жанг» қилишга шоир саҳобаларни «сафарбар» этганлар. Мушриклар Исломни, Набий солллаллоҳу алайҳи васаллам бошлиқ мусулмонларни масхара қилиб шеър битишганда Расулуллоҳ солллаллоҳу алайҳи васаллам машҳур шоир Ҳассон ибн Собит розияллоҳу анҳуни уларга қарши шеър айтишга ундаб, «Аллоҳим! Уни ҳам Руҳул-қудс билан қўлла!» дея илтижо қилганлар (Бухорий ривояти). Бошқа нақлга кўра, у зот ўшанда Ҳассон розияллоҳу анҳуга қараб, «Руҳул-қудс сен билан», дея марҳамат этганлар.\nРасулуллоҳ солллаллоҳу алайҳи васаллам бир неча ўринларда қофияли гапирганлари, баъзан шеър айтганлари саҳиҳ ривоятларда келган. У зот алайҳиссаломнинг шеър хусусида айтган энг машҳур сўзлари эса: «Баённинг ҳам сеҳрлиси, шеърнинг ҳам ҳикматлиси бор», деган ҳадисларидир (Имом Ҳоким «Мустадрак»да Абу Бакра розияллоҳу анҳудан ривоят қилган). Ушбу набавий илтифот асрлар оша мусулмон шоирлар ижодининг маёғи бўлиб келган.\nҲа, ҳақни қўллаш, иймону ихлос руҳиятини шакллантириш, илму муҳаббат нурини таратиш, элюрт, Ватан меҳрини қалбларга сингдириб, ҳақиқатни ҳимоя этишда шеъриятнинг ўрни жуда катта. Шунинг учун ҳам Расулуллоҳ солллаллоҳу алайҳи васаллам бу ишга Ҳассон розияллоҳу анҳуни камарбаста қилмоқдалар.\nДарҳақиқат, шеърда ҳикмат бор, сир бор, сеҳр бор. Оддий фикрларни ҳам шеърга солсангиз, ўзгача таъсир касб этади. Ушбу қонуниятдан келиб чиқиб, юқорида зикр қилинган оят-ҳадисларга таянган ҳолда, яхшиликка тарғиб қиладиган, эзгу маъноларни ўзида акс эттирган шеърлар динимизда қадрланади, юксак баҳоланади. Бу борада мумтоз адабиётимиз олий намуна ўлароқ юксак чўққида турганидек, замонавий шеъриятимизда ҳам жуда кўп ютуқлар бор. Ана шундай дурдоналарнинг энг саралари замонавий ўзбек шеъриятининг машҳур намояндаси Абдулла Ориповнинг асарларида ҳам ўз ифодасини топган.\nҲар бир даврнинг ўз кишиси бўлганидек, ҳар бир замоннинг ўз шоири бўлади ва у замондошларининг дарду ҳасратларини қаламга олиб, уларнинг тилида хитоб этади. Адиб Абдулла Орипов ҳам ана шундай шахсиятлардан эди.\nАбдулла Ориповни ҳамма қатори ёшлигимиздан таниб, айрим шеърларини мактабдаёқ ўқиб, ўрганган бўлсада, у кишининг ўзи билан шахсан танишиб, ҳамсуҳбат бўлиш сўнги йиллардагина насиб бўлди. Бу суҳбатларда улуғ шоирнинг нодир ва пишиқ мулоҳазаларидан кўп фойда олдик. Учрашувларнинг бирида у кишига «Олтин силсила» туркумининг айрим жузларини совға қилган эдик, жуда мамнун бўлдилар ва бу лойиҳа билан қизиқиб қолдилар. Хусусан, унинг юқори сифатини кўриб, нашриётимиз ҳақида қизиқдилар. Биз бу китоб устозимиз шайх Муҳаммад Содиқ Муҳаммад Юсуф раҳматуллоҳи алайҳ бошчилигида чоп этилган асар эканини ва у зот асос солган «Ҳилол-нашр» нашриёт-матбаасида чоп қилинганини айтдик. Шоирнинг ҳазратга муҳаббати ва эҳтироми ҳам ўзгача экан, устоз ҳақларида жуда кўп илиқ сўзлар айтдилар ва ушбу самимий муҳаббат сабаблими, ўша ердаёқ ўзларининг бирор китобини нашриётимизда чоп қилиш ниятлари борлигини изҳор қилдилар. Шу заҳоти севимли шогирдлари Алишер Назарга айрим кўрсатмаларни айтдилар, тез орада нашриётни бориб кўриб, шайх ҳазратларини хотирлаш, устознинг фарзандлари ва шогирдларига, нашриёт ва матбаа аҳлига дил изҳорларини баён этиш режалари борлигини таъкидладилар. Кўп ўтмай, бу ниятлари амалга ошди.\nАлишер Назар раҳматли шоиримиз Абдулла Орипов нашриётимизда чоп эттирмоқчи бўлган шеърлари тўпламини каминага юбориб, ундаги шеърларнинг мазмунини диний нуқтаи назардан баҳолаб, фикр-мулоҳаза билдиришимни илтимос қилди. Мен бу вазифани бажонидил бажариб, қўлдан келганича баъзи сатрлар юзасидан камтарона таклифларимни айтган бўлдим. Мени хурсанд қилган ва шоиримизга бўлган муҳаббатимнинг ортишига сабаб бўлган иш шу бўлдики, бу инсон ноёб истеъдод эгаси, улуғ шоир, қатор унвонлар соҳиби, замонасининг етакчи адибларидан бўлишига қарамай, шеърлардаги баъзи фикрларга шаръий аҳкомлар юзасидан айтилган таклиф ва мулоҳазаларни ҳеч бир эътирозсиз қабул қилиб, ўз фазилатларини яна бир бор намоён этдилар. Таъкидлаш лозимки, бундай тузатишлар саноқли ўринлардагина керак бўлди. Қўлингиздаги китобча шу зайлда нашрга тайёрланди.\nБу тўпламда шоирнинг энг сара асарлари ва асосан дину диёнат, иймон-эътиқод мавзусига оид шеърлари мужассам бўлган. Уларнинг айримлари анча аввал битилган бўлса, бошқалари сўнги йилларда яратилган. Тўплам билан танишар экансиз, шоир ижодининг шу пайтгача кўпчиликка маълум бўлмаган қирраларини мушоҳада этасиз. Унда қалб қаъридан сизиб чиққан дуою салавотлар, юксак тафаккур самосидан акс-садо берган ноёб фикрлар, ярим аср мобайнида сайқалланган ўткир қарашлар, кишининг завқини келтирадиган нозик ишоралар борки, улардан истефода қилиш ҳар бир китобхон учун, айниқса, адабиёт мухлислари учун беҳад ҳузур бахш этади.\nТўплам шоирнинг ҳаётлик чоғида тузилган бўлса-да, унинг нашрини кўриш муаллифга насиб бўлмади. Бу ҳам Аллоҳ иродаси, албатта. Аммо ният холис экан, мана, устознинг орзуси ушалиб, китоби сиз азиз ўқувчиларга тақдим қилинмоқда. Бундан бағоят мамнунмиз.\nАллоҳ таоло ўзбек халқининг буюк шоири Абдулла Ориповни Ўз раҳмату мағфиратига олсин, барча хайрли амалларини ўзига ҳамроҳ этсин. Ушбу асарнинг фойдасини эл-улусга мўл қилиб, ажру савобидан адиб-нинг руҳини шод айласин!\nМуаллиф: Абдулло Орипов\nНоми: «Ишқ саҳроси»\nХожа ва шоир\nЁлғончи ҳақида баллада


@zortasvir_uz - Статистика канала ZO'R TASVIR. Telegram Analytics\n@zortasvir_uz Нравится 0\n"Zo'r Tasvir" jurnalining telegramdagi rasmiy kanaliga xush kelibsiz!\n"ZO'R TASVIR" - biz kayfiyatni chop etamiz!\n"ЗОР ТАСВИР" - мы печатаем настроение!\n+998 71 129 20 19\n5 Oct 2018, 17:29\n20 Sep 2018, 02:14\n10 Sep 2018, 14:28\n6 Sep 2018, 08:13\n5 Sep 2018, 12:07\n2 Sep 2018, 21:38\n23 Aug 2018, 09:34\n9 Aug 2018, 13:22\nКаналы, которые цитирует @zortasvir_uz\nЗОР ТАСВИР RUS✔\n● "Оптовик" журнал ●\nZO'R TASVIR 15 May 2019, 02:25\nZO'R TASVIR 4 May 2019, 11:15\nZO'R TASVIR 24 Apr 2019, 21:32\nZO'R TASVIR 20 Feb 2019, 16:11\nҲурматли “ZOR TASVIR” журналининг мухлисларли! @ZOR TASVIR телеграм канали орқали эълон қилинаётган материаллар айрим сабабларга кўра @ZORTASVIR_RUS канали орқали бериб борилади. Болажонлар учун фототанловга юборилган суратларга овоз бериш давом этади. @ZORTASVIR_RUS\n@ZOR TASVIR канали ёпилмоқда. Мухлислардан @ZORTASVIR_RUS каналига обуна бўлишингизни сўраймиз. Эътиборингиз учун раҳмат!\nZO'R TASVIR 20 Feb 2019, 14:09\nZO'R TASVIR 20 Feb 2019, 14:08\nМЕҲР ИЛА ПАРИЖДА\nБаъзан ҳаёт шу қадар адолатсиз бўладики, бутун дунёдан яшириниб олгинг келади. Аммо тақдирдан ранжимасангиз, умидсизликка тушмасангиз, ўз бахтингизни топишингиз мумкин. Ксениянинг воқеаси шу ҳақида.\nУ мўъжазгина Заводоуховск шаҳарчасида туғилган. Ҳали жуда ёшлигидаёқ шифокорлар Ксенияда бедаво дардни — спинал-мушак амиотрофиясини аниқлашди. Ота-онаси уни эркалаб, шундай тарбиялашардики, қиз бошқа болалардан фарқ қилишини хаёлига ҳам келтирмасди. Аммо саккиз ёшида Ксенияда кўричак хуружи юз берди. Жарроҳлик операциясидан кейин эндигина хушига келганида, раҳмдил энаганинг “Бирам яхшики, афсуски юролмайди. Демак, турмушга ҳам чиқмайди, чунки бундай ногирон кимга ҳам керак. Бундай қийналгандан кўра, Худо жонини олиб қўя қолгани яхши эмасмиди”, деган сўзларини эшитди. Ксения ҳали бола бўлишига қарамай, ҳаммасини тушунди.\nШумтака Ксюша оғир ва ўйчан қизга айланди. У ўқиш ва китоб мутолаа қилишга берилиб кетди.\n10 ёшида у “Пўлат қандай тобланди”, “Сўна” каби асарларни ўқиб чиқди, 13 ёшида эса шарқ фалсафасини ўрганишга киришди. Бу ёшида у хасталиги сабаб, уйда ўқирди. Сўнг университетнинг сиртқи бўлимига ўқишга кирди. Тарих факультети, санъатшунослик ва маданиятшунослик — айнан у ёқтирган фанлар эди. Аммо Заводоуковскда олган билимларини қаерда қўллашини тасаввур қилолмасди. Бироқ иш топилди, у газеталар билан ҳамкорлик қила бошлади, маҳаллий радио ва телевидениега кўрсатувлар тайёрлади, юқори синф ўқувчилари учун маърузалар ўқиди, кичик синфларда халқ наққошлиги бўйича тўгаракларни юритди. Ҳаёти бир маромда кечарди...\nZO'R TASVIR 20 Feb 2019, 08:15\nҲОЛСИЗЛИКНИНГ САБАБИ НИМАДА?\nДоимий кучсизлик, руҳсизлик кайфиятида бўлиш, ҳолсизланишни одатда чарчоқдан деб биламиз. Аммо бунинг сабаби бошқа нарсада бўлиши мумкин.\nЭҳтимол, сизнинг кучсизлигингизга аёлларда кенг тарқалган бузилишларнинг бири — темир моддаси танқислиги сабаб юзага келувчи камқонлик сабабдир. Темир моддасининг етишмаслиги мунтазам қон йўқотиш (хайз даврида), темир моддасининг яхши ўзлаштирилмаслиги, унинг ташқаридан керакли миқдорда организмга тушмаслиги (масалан, нотўғри овқатланганда ёки парҳезга берилиб кетганда) сабаб пайдо бўлиши мумкин. Темир моддасининг етишмаслиги сабаб қондаги гемоглобин даражаси тушади, эритроцитлар кислородни яхши боғлашмайди, тўқималар яхши “нафас ололмайди”. Шундан кучсизлик ва ланжлик ҳолати пайдо бўлади.\nОртиқча бўлиши ҳам хавфли\nАгар ўзингизда камқонлик белгиларини сезсангиз, темир моддасини қабул қилишга шошилманг, аввал шифокорга мурожаат қилинг. Биринчидан, бу нафақат камқонлик, балки бошқа касалликларнинг белгиси бўлиши ҳам мумкин. Темир моддасини заруриятсиз қабул қилиш нохуш қўшимча таъсирларга олиб келади. Ортиқча темир миқдори қандли диабет, оғир жигар, юрак касалликлари ва ҳатто онкологияга олиб келиши мумкин.\nТемир моддаси етишмаслиги камқонлигининг белгилари\n1. Уйқучанлик. Камқонликда саккиз соатли тўлиқ уйқу ҳам тетиклик ҳиссини бермайди.\n2. Бош айланиши. Мия кислород етишмаслигига таъсирчан. Шунинг учун камқонлик кўпинча бош айланишига олиб келади.\n3. Юракнинг тез уриши. Гемоглобин даражасининг пастлиги юракни тез ишлашга мажбур қилади.\n4. Безовта оёқлар синдроми. Бу одамни ҳар доим оёқларини ҳаракатлантиришга мажбурлайди.\n5. Чарчоқ. Чарчоқ шунчалар кучли бўладики, инсоннинг ҳатто оддий дўконга чиқиб келишга ҳам ҳоли бўлмайди.\n6. Оёқ-қўлларнинг музлаши. Кислород етишмаслиги туфайли тўқималар алмашинув жараёнларини тўлиқ амалга оширолмайди.\nДавоми Зуртасвир журналида\nZO'R TASVIR 19 Feb 2019, 15:18\nУЙ БЕКАЛАРИ, СИЗ УЧУН!\nУй йиғиштириш ишлари ҳаммага ҳам ёқавермайди. Кимдир, очиғини айтганда, эринади, кимнингдир вақти бўлмайди. Бу жараёнга бир оз бошқача қаралса-чи?\nУй сиз учун қувват ва уйғунлик манбаи бўлиши керак. Шунинг учун ундаги тўпланиб қолган кераксиз нарсалардан қутулишга ҳаракат қилинг. Бунда вақт, куч ва асабларингизни тежашга қуйидаги маслаҳатлар ёрдам беради.\n1. Эски-тускиларнинг тўпланиб қолишига йўл қўйманг. Сиз фойдаланмайдиган буюмлар бўшлиқни эгаллайди ва сиз нафас олаётган ҳавони ютади. Ҳар икки ойда буюмларни саралаб, фойдаланилмайдиганларини ташлаб юборинг. “Керак бўлиб қолар” деган фикрни хаёлингизга келтирманг. Агар чиройли қутича узоқ вақт бўш, чанг босиб ётган бўлса, ҳеч иккиланмай, уни ахлатга ташланг.\n2. Хотира буюмларидан қутулинг. Собиқ дугонангиз совға қилган гулдон жуда чиройли, аммо ҳар сафар унга қараганингизда, маъюс тортасиз, алам ҳисси пайдо бўлади. Уни ташлагингиз келмаса, кимгадир бериб юборинг. Фойдасиз буюмлар ёқимли хотираларни ёдга солса ҳам, уларни йўқотинг. Уйни кераксиз буюмлардан бўшатиб, ўзингизни эркин ҳис қиласиз, ёқимли хотиралар ҳам сақланиб қолади.\nZO'R TASVIR 19 Feb 2019, 10:01\n“БИРГАЛИКДА ЮКСАКЛИККА ИНТИЛАМИЗ”\nБизга “Севги изтироби” (“Каra Sevda”), “Чолиқуши”(янги талқинда) сериаллари орқали севимли актёримизга айланиб улгурган Бурак Озчивит ватанимизга илк ташрифидаёқ “ZO‘R TV” телеканалининг меҳмони бўлди ва ўз мухлислари даврасида дилдан суҳбат қурди. Унинг айтишича, у бутун Ўзбекистон халқини ўзига яқин билади ва шунинг учун ҳам алоқаларимиз янада мустаҳкам бўлишини истайди. Учрашувга истеъдодли актёр Алишер Узоқов бошловчилик қилди.\n— Кино оламига кириб келишингиз ҳақида…\n— Илк ишим моделликдан бошланган. Ва ундан кейин мени сериалларга таклиф қилишган. Актёр сифатида фаолият олиб бораётганимга эса ўн беш йил бўлди. Дастлабки фильмим ёшларга оид сериал бўлган.\n— Ўзбек киносида Туркия билан ҳамкорликда фильмлар суратга олинмоқда, қолаверса, турк актёрларининг жуда кўпчилиги айнан ўзбек фильмларида суратга тушишни бошлашди. Агар сизга ҳам шундай таклиф бўлиб қолса, сиз нима деган бўлардингиз?\n— Мен одатда бирор-бир фильмга суратга тушишга розилик беришдан олдин унинг сценарийси билан танишиб чиқаман. Чунки бу фильмнинг қандай чиқишини белгилаб беради. Аммо сизлардан, яъни ўзбекистонлик режиссёрлардан ўзбек киносига ҳамкорлик таклиф қилинса, мен жон-жон деб рози бўлар эдим. Бизнинг фильмларимиз Ўзбекистонда севиб томоша қилинишининг сабаби шундаки, бизнинг томиримиз, қонимиз бир. Бизнинг халқларимиз маданияти, урф-одатлари ва ҳатто тили жиҳатидан ҳам бир-бирига ўхшайди. Шунинг учун ҳам бир-биримизга ёрдам бериб, биргаликда нафақат кино саноатида, балки бошқа соҳаларда ҳам янада юқорига кўтариламиз.\nZO'R TASVIR 19 Feb 2019, 09:56\nZO'R TASVIR 19 Feb 2019, 09:55\nZO'R TASVIR 19 Feb 2019, 09:54\nZO'R TASVIR 19 Feb 2019, 09:53\nZO'R TASVIR 19 Feb 2019, 09:52\nZO'R TASVIR 19 Feb 2019, 09:51


Андижон вилояти прокуратурасига шикоят билан келган аёл устига бензин сепиб, ўзини ёқиб юборди - Zamin.uz\n09:39 / 01.12.2020\nАндижон вилояти прокуратурасига шикоят билан борган аёл олган жавобидан қониқмай, идора автотураргоҳида устига бензин қуйиб, ўзига ўт қўйиб юборди. Танасининг 15 фоизи куйган аёл айни пайтда шифохонада. Аҳволи ўртача оғир экани айтилмоқда.\nБош прокуратура маълумотига кўра, воқеалар ривожи шу йилнинг 24 июлига бориб тақалади. Ўша куни кеч соат 23:00ларда Марҳамат тумани «Тош йўли» МФЙ Садоқат кўчасида яшовчи 21 ёшли Н.М., севган йигитини кутиб турган вояга етмаган қиз Т.М.ни телефонига суратга олган. Шундан сўнг Н.М. бу суратларни қизнинг ота-онаси ва профилактика инспекторига кўрсатишини айтган.\nБундан қўрққан Т.М. ўзини осиб, жонига қасд қилган. Ҳолат юзасидан Жиноят кодексининг 141-1-моддаси (Шахсий ҳаёт дахлсизлигини бузиш) билан жиноят иши қўзғатилган. Тергов ҳозирда давом этмоқда.\nОлинган жавобдан қониқиш хосил қилмаган аёл «Спарк» машинаси ундирилмаган тақдирда, ўзига ўт ёқиб, жонига қасд қилишини билдирган ва вилоят прокуратурасини тарк этган. Вазият кескинлашуви ва бошқа ҳолатларнинг олдини олиш учун Андижон вилоят ИИБ пост-патрул хизмати ходимлари вилоят прокуратурасига чақирилган.\nҲолат бўйича Андижон шаҳар прокуратураси терговга қадар текширув бошлаган. “Замин” янгиликларини “Facebook”да кузатиб боринг